+++++ TIFF +++++

ΣΥΝΤΟΜΟΓΡΑΦΙΕΣ

ΣΕΑΥ : συμβουλευτική επιτροπή αλιείας και υδατοκαλλιέργειας

ΚΑΠ : κοινή αλιευτική πολιτική

ΑΟΖ : αποκλειστική οικονομική ζώνη

ΕΤΑλ : Ευρωπαϊκό Ταμείο Αλιείας

FAO : Οργανισμός Επισιτισμού και Γεωργίας των Ηνωμένων Εθνών

ΠΠΣ : πρόγραμμα προσαρμογής του στόλου

ΣΠΑΠ : σχέδιο προσαρμογής της αλιευτικής προσπάθειας

GT : ολική χωρητικότητα

ICES : Διεθνές Συμβούλιο για την Εξερεύνηση των Θαλασσών

ΠΛΑ : παράνομη, λαθραία και άναρχη αλιεία

kW : κιλοβάτ

ΠΠΠ : πολυετές πρόγραμμα προσανατολισμού

ΜΒΑ : μέγιστη βιώσιμη απόδοση

ΟΟΣΑ : Οργανισμός Οικονομικής Συνεργασίας και Ανάπτυξης

ΕΠ : επιχειρησιακό πρόγραμμα

ΕΤΟΕΑ : επιστημονική, τεχνική και οικονομική επιτροπή αλιείας

TAC : συνολικά επιτρεπόμενα αλιεύματα

UNCLOS : Σύμβαση των Ηνωμένων Εθνών για το Δίκαιο της Θάλασσας

ΓΛΩΣΣΑΡΙΟ

ΕΕ 10 : Τα δέκα κράτη μέλη τα οποία εντάχθηκαν στην ΕΕ το 2004.

ΕΕ 12 : Τα δώδεκα κράτη μέλη της ΕΕ το 1992.

ΕΕ 15 : Τα δεκαπέντε κράτη μέλη της ΕΕ το 1995.

Αλιευτική ικανότητα : Αλιευτική ικανότητα είναι η ολική χωρητικότητα (GT) ενός σκάφους και η ισχύς του σε κιλοβάτ (kW), όπως ορίζεται στα άρθρα 4 και 5 του κανονισμού (ΕΟΚ) αριθ. 2930/86 του Συμβουλίου [9999]. Η "GT" μετρά στην πραγματικότητα τον εσώκλειστο όγκο, και το "kW" μετρά τη μέγιστη διαθέσιμη ισχύ κινητήρα για την προώθηση του σκάφους.

Σχέδιο προσαρμογής της αλιευτικής προσπάθειας (ΣΠΑΠ) : Δημόσια ενίσχυση για την παύση των δραστηριοτήτων αλιευτικών σκαφών χορηγείται από το Ευρωπαϊκό Ταμείο Αλιείας στο πλαίσιο των ΣΠΑΠ που εκπονούν τα κράτη μέλη. Το ΣΠΑΠ δικαιολογεί τη λήψη μέτρων για την παύση των δραστηριοτήτων συγκεκριμένων τύπων αλιευτικών σκαφών —για παράδειγμα, σχέδια ανάκτησης του γάδου, τα οποία εγκρίθηκαν από το Συμβούλιο, μείωσαν τις αλιευτικές δυνατότητες για τον γάδο, και τα ΣΠΑΠ αρκετών κρατών μελών παρέπεμπαν στα εν λόγω σχέδια κατά τη στόχευση των καθεστώτων παύσης των δραστηριοτήτων στους τύπους αλιείας γάδου.

Θνησιμότητα λόγω αλιείας : Η θνησιμότητα λόγω αλιείας αντιπροσωπεύει το ποσοστό ενός αποθέματος ιχθύων το οποίο αφαιρείται κάθε έτος λόγω αλιευτικών δραστηριοτήτων.

Αλιευτική δυνατότητα : Η "αλιευτική δυνατότητα" είναι ένα ποσοτικά προσδιορισμένο νόμιμο δικαίωμα αλιείας, εκπεφρασμένο σε αλιεύματα ή/και σε αλιευτική προσπάθεια.

Απόθεμα ιχθύων : Ως απόθεμα ιχθύων μπορεί να θεωρηθεί η μάζα ενός αλιευτικού πόρου. Τα αποθέματα αυτά προσδιορίζονται συνήθως βάσει του τόπου τους. Μπορεί να είναι γενετικά διακριτά από άλλα αποθέματα, αλλά αυτό δεν συμβαίνει πάντοτε.

Μέγιστη βιώσιμη απόδοση (ΜΒΑ) : Η μέγιστη απόδοση ενός συγκεκριμένου αποθέματος ιχθύων το οποίο μπορεί να αλιεύεται σε βάθος χρόνου χωρίς να προκληθεί βλάβη στα αποθέματα ιχθύων. Χαρακτηρίζεται από επίπεδο θνησιμότητας λόγω αλιείας το οποίο, κατά μέσο όρο, θα έχει ως αποτέλεσμα μέγεθος αποθέματος που παράγει τη μέγιστη βιώσιμη απόδοση [9991].

Πολυετές πρόγραμμα προσανατολισμού (ΠΠΠ) : Από την έναρξη της κοινής αλιευτικής πολιτικής (ΚΑΠ) το 1983 έως το 2002, η αλιευτική ικανότητα αποτέλεσε αντικείμενο διαχείρισης μέσω μιας σειράς ΠΠΠ, με τη θέσπιση συγκεκριμένων επιμέρους στόχων από το Συμβούλιο για τη μείωση της αλιευτικής ικανότητας κάθε κράτους μέλους.

Πελαγικοί ιχθύες : Οι πελαγικοί ιχθύες ζουν κοντά την επιφάνεια των υδάτων, εν αντιθέσει προς τους βενθικούς ιχθύς, οι οποίοι ζουν στον βυθό ή κοντά στον βυθό.

Ασφαλή βιολογικά όρια : Τα ασφαλή βιολογικά όρια για ένα απόθεμα ιχθύων καθορίζονται βάσει του ελάχιστου ασφαλούς μεγέθους αποθέματος και της μέγιστης θνησιμότητας λόγω αλιείας. Το μέγεθος του αποθέματος μετράται ως βιομάζα του αποθέματος αναπαραγωγής (ΒΑΑ), η οποία αντιπροσωπεύει το συνολικό βάρος γεννητόρων κάθε έτος. Εάν το απόθεμα είναι κατώτερο της ελάχιστης ασφαλούς ΒΑΑ ή ανώτερο της μέγιστης ασφαλούς θνησιμότητας λόγω αλιείας, το απόθεμα θεωρείται ότι δεν εμπίπτει στα ασφαλή βιολογικά όρια [9992].

Συνολικά επιτρεπόμενα αλιεύματα : Τα συνολικά επιτρεπόμενα αλιεύματα (TAC) είναι όρια αλιευμάτων τα οποία θεσπίζονται για τα σημαντικότερα εμπορικά αποθέματα ιχθύων. Τα TAC προτείνονται από την Επιτροπή βάσει επιστημονικών γνωμοδοτήσεων σχετικά με την κατάσταση των οικείων αποθεμάτων και αποφασίζονται ετησίως από το Συμβούλιο Υπουργών Αλιείας. Τα κράτη μέλη κατανέμουν το μερίδιο των TAC που τους αναλογεί ως αλιευτικές ποσοστώσεις στους στόλους τους.

ΣΥΝΟΨΗ

I. Στόχος της κοινής αλιευτικής πολιτικής (ΚΑΠ) είναι η προώθηση της βιώσιμης αλιείας, η οποία προϋποθέτει την επίτευξη ισορροπίας μεταξύ των αλιευτικών πόρων και του αλιευτικού στόλου για την αποφυγή της υπερεκμετάλλευσης των αποθεμάτων ιχθύων.

II. Επί σειρά ετών υπάρχει πρόβλημα πλεονάζουσας ικανότητας του αλιευτικού στόλου, η οποία υπονομεύει τόσο τη βιωσιμότητα των αποθεμάτων ιχθύων όσο και τη μακροπρόθεσμη βιωσιμότητα του κλάδου της αλιείας. Η μείωση της πλεονάζουσας αλιευτικής ικανότητας υπήρξε επαναλαμβανόμενο θέμα σε προηγούμενες μεταρρυθμίσεις της ΚΑΠ. Εντούτοις, τα μέτρα που ελήφθησαν έως σήμερα για τη μείωση της πλεονάζουσας αλιευτικής δραστηριότητας μέσω της προσαρμογής του αλιευτικού στόλου στους αλιευτικούς πόρους υπήρξαν ανεπιτυχή.

III. Το Συνέδριο εξέτασε το πλαίσιο των μέτρων για τη μείωση της πλεονάζουσας αλιευτικής ικανότητας καθώς και τον τρόπο με τον οποίο τα εν λόγω μέτρα σχεδιάζονται και εφαρμόζονται από την Επιτροπή και τα κράτη μέλη.

IV. Το Συνέδριο διαπίστωσε σημαντικές αδυναμίες στο εν λόγω πλαίσιο:

α) οι ισχύοντες ορισμοί της αλιευτικής ικανότητας δεν αντικατοπτρίζουν κατάλληλα την ικανότητα των σκαφών να αλιεύουν ιχθύς·

β) τα ανώτατα όρια της αλιευτικής ικανότητας του στόλου έχουν ελάχιστο πραγματικό αντίκτυπο στην προσαρμογή της αλιευτικής ικανότητας του στόλου στις αλιευτικές δυνατότητες·

γ) η πλεονάζουσα αλιευτική ικανότητα δεν έχει οριστεί ούτε προσδιοριστεί ποσοτικά·

δ) δεν ελήφθη υπόψη η δυνατότητα μεταβίβασης αλιευτικών δικαιωμάτων.

V. Το Συνέδριο διαπίστωσε σημαντικές αδυναμίες στον σχεδιασμό και στην εφαρμογή των μέτρων για τη μείωση της πλεονάζουσας αλιευτικής ικανότητας:

α) υπάρχουν καθυστερήσεις στην εφαρμογή των σχεδίων και στη θέσπιση συστημάτων διαχείρισης και ελέγχου·

β) δεν διασφαλίζεται ορθός σχεδιασμός και ορθή εφαρμογή των σχεδίων προσαρμογής της αλιευτικής προσπάθειας·

γ) οι στόχοι για τη μείωση της αλιευτικής ικανότητας δεν αιτιολογούνται επαρκώς. Αυτό αυξάνει τον κίνδυνο να μη στοχεύεται κατάλληλα η πλεονάζουσα ικανότητα του αλιευτικού στόλου, η οποία πρέπει να μειωθεί·

δ) οι επενδύσεις επί των αλιευτικών σκαφών, οι οποίες χρηματοδοτούνται από το Ευρωπαϊκό Ταμείο Αλιείας (ΕΤΑλ), μπορούν να αυξήσουν την ικανότητα των μεμονωμένων σκαφών να αλιεύουν ιχθύς·

ε) το μητρώο αλιευτικών σκαφών της ΕΕ δεν είναι ορθά ενημερωμένο με τα στοιχεία των αλιευτικών σκαφών τα οποία διαλύθηκαν με κρατικές ενισχύσεις·

στ) τα κριτήρια επιλογής για τα καθεστώτα παύσης των δραστηριοτήτων αλιευτικών σκαφών δεν είναι πάντοτε καλά στοχευμένα και έχουν ως αποτέλεσμα τη διάλυση αλιευτικών σκαφών τα οποία έχουν ελάχιστο αντίκτυπο στα στοχευμένα αποθέματα ιχθύων·

ζ) τα ποσά των δημόσιων ενισχύσεων που χορηγούνται για την παύση των δραστηριοτήτων αλιευτικών σκαφών συχνά δεν λαμβάνουν υπόψη τη σχέση κόστους/αποτελεσματικότητας βάσει επαρκών αντικειμενικών κριτηρίων·

η) ορισμένα κράτη μέλη τα οποία εφάρμοσαν "τον κανονισμό για την κρίση των καυσίμων" δεν είχαν επιτύχει τις απαιτούμενες μειώσεις της ικανότητας του αλιευτικού στόλου·

θ) οι εκθέσεις σχετικά με τις προσπάθειες μείωσης της πλεονάζουσας αλιευτικής ικανότητας είναι ανεπαρκείς.

VI. Το Συνέδριο συνιστά στην Επιτροπή να αναλάβει την πρωτοβουλία ανάπτυξης δράσεων για την αποτελεσματική μείωση της πλεονάζουσας αλιευτικής ικανότητας του αλιευτικού στόλου, με σκοπό την αντιμετώπιση των ως άνω αδυναμιών.

VII. Το Συνέδριο συνιστά στα κράτη μέλη να σχεδιάσουν και να εφαρμόσουν μέτρα για να προσαρμόσουν τον στόλο τους στις αλιευτικές δυνατότητες λαμβάνοντας υπόψη τις αδυναμίες στην εφαρμογή οι οποίες προσδιορίζονται στο σημείο V ανωτέρω.

ΕΙΣΑΓΩΓΗ

ΚΟΙΝΗ ΑΛΙΕΥΤΙΚΗ ΠΟΛΙΤΙΚΗ (ΚΑΠ) ΚΑΙ ΠΛΕΟΝΑΖΟΥΣΑ ΙΚΑΝΟΤΗΤΑ ΤΟΥ ΑΛΙΕΥΤΙΚΟΥ ΣΤΟΛΟΥ

1. Στόχος της ΚΑΠ [1] είναι η προώθηση της βιώσιμης αλιείας. Έτσι, η ΚΑΠ περιλαμβάνει μέτρα για την αποφυγή της υπεραλίευσης και τον περιορισμό του μεγέθους του αλιευτικού στόλου. Στην Πράσινη Βίβλο για τη μεταρρύθμιση της ΚΑΠ [2], την οποία δημοσίευσε τον Απρίλιο του 2009, η Επιτροπή αναγνώρισε ότι η μεταρρύθμιση του 2002 δεν πέτυχε τον στόχο αυτόν και απέδωσε την αποτυχία στη χρόνια πλεονάζουσα ικανότητα των αλιευτικών στόλων.

2. Η ειδική έκθεση αριθ. 3/1993 του Ελεγκτικού Συνεδρίου καταδεικνύει ότι η πλεονάζουσα αλιευτική ικανότητα αποτελούσε ήδη σημαντικό πρόβλημα πριν από 20 χρόνια. Μερικά από τα ζητήματα που θίγονται στην έκθεση αυτήν παραμένουν επίκαιρα σήμερα [3].

3. Στην ειδική έκθεσή του αριθ. 7/2007 [4], το Ελεγκτικό Συνέδριο κατέληξε στο συμπέρασμα ότι η πλεονάζουσα ικανότητα του αλιευτικού στόλου, αφενός, ενεθάρρυνε την υπεραλίευση και, αφετέρου, δεν μειωνόταν αποτελεσματικά ούτε αναφερόταν με ακρίβεια από τα κράτη μέλη. Επιπλέον, οι βελτιώσεις της αλιευτικής τεχνολογίας ενίσχυαν την ικανότητα των στόλων να αλιεύουν ιχθύς.

4. Η αλιεία είναι μία από τις λίγες δραστηριότητες στις οποίες τα δικαιώματα πρόσβασης συχνά δεν αποτιμώνται επίσημα (σε αντίθεση, για παράδειγμα, με τη γεωργία ή τη μεταλλευτική δραστηριότητα). Αυτό μπορεί να ενθαρρύνει τους αλιείς να υπερεκμεταλλεύονται πόρους και να θέσει σε κίνδυνο τη μακροπρόθεσμη βιωσιμότητά τους. Στην Πράσινη Βίβλο που δημοσίευσε τον Απρίλιο του 2009, η Επιτροπή εκτιμά ότι 88 % των αποθεμάτων ιχθύων αλιεύονται σε μη βιώσιμα επίπεδα και ότι, από τα αποθέματα αυτά, 30 % δεν εμπίπτουν στα ασφαλή βιολογικά όρια. Ο Οργανισμός Επισιτισμού και Γεωργίας των Ηνωμένων Εθνών (FAO) [5], η Επιτροπή [6], κρατικές και επιστημονικές πηγές [7] έχουν κάνει συχνά αναφορά στον εγγενή κίνδυνο της υπεραλίευσης· επίσης, το διεθνές δίκαιο απαιτεί [8] από τα κράτη να διαχειρίζονται την αλιεία με βιώσιμο τρόπο και να μειώσουν την πλεονάζουσα αλιευτική ικανότητα.

5. Πρόσφατες επιστημονικές διαπιστώσεις, τις οποίες παρέθεσε η Επιτροπή στις διαβουλεύσεις της [9] σχετικά με τις αλιευτικές δυνατότητες για το 2011, καταδεικνύουν βελτίωση της βιωσιμότητας των αποθεμάτων ιχθύων, υποδεικνύοντας παράλληλα συνεχιζόμενα σοβαρά προβλήματα. Το πλαίσιο 1 δείχνει ότι, παρά κάποιες πρόσφατες βελτιώσεις, η κατάσταση πολλών αποθεμάτων ιχθύων παραμένει κρίσιμη.

ΠΛΑΙΣΙΟ 1

ΓΝΩΜΟΔΌΤΗΣΗ ΤΟΥ ΔΙΕΘΝΟΎΣ ΣΥΜΒΟΥΛΊΟΥ ΓΙΑ ΤΗΝ ΕΞΕΡΕΎΝΗΣΗ ΤΩΝ ΘΑΛΑΣΣΏΝ (ICES) ΣΧΕΤΙΚΆ ΜΕ ΤΑ ΑΠΟΘΈΜΑΤΑ ΙΧΘΎΩΝ ΣΤΟΝ ΒΟΡΕΙΟΑΝΑΤΟΛΙΚΌ ΑΤΛΑΝΤΙΚΌ [10]

| 2005 | 2010 |

Αποθέματα εκτός των ασφαλών βιολογικών ορίων | 26 | 22 |

Αποθέματα που υφίστανται υπεραλίευση | 32 | 28 |

Υπέρβαση συνολικών επιτρεπόμενων αλιευμάτων (TAC) σε σχέση με τα επίπεδα που απαιτούνται για τη διατήρηση των αλιευμάτων (ήτοι TAC καθορισμένα από το Συμβούλιο σε επίπεδα υψηλότερα από τα συνιστώμενα από επίσημες επιστημονικές γνωμοδοτήσεις) | 59 % | 34 % |

Αποθέματα για τα οποία συνιστάται η διακοπή της αλιείας | 12 | 14 |

Αποθέματα για τα οποία δεν υπάρχουν διαθέσιμες επιστημονικές γνωμοδοτήσεις | 39 | 42 |

6. Πολιτική της Επιτροπής είναι η επίτευξη αλιείας σε επίπεδα "μέγιστης βιώσιμης απόδοσης" (βλέπε γλωσσάριο) έως το 2015, και έδωσε οδηγίες στο ICES να παράσχει επιστημονικές γνωμοδοτήσεις στη βάση αυτή.

7. Από το 1995 και εξής, καταγράφεται φθίνουσα τάση όσον αφορά τα αλιεύματα ιχθύων στην ΕΕ (μείωση [11] από περισσότερα από 7 εκατομμύρια τόνους σε 5 εκατομμύρια τόνους το 2009). Σύμφωνα με την Πράσινη Βίβλο που δημοσίευσε η Επιτροπή τον Απρίλιο του 2009, η μείωση αυτή οφείλεται σε μεγάλο βαθμό στην υπεραλίευση και εντάσσεται σε έναν φαύλο κύκλο, ο οποίος περιλαμβάνει πλεονάζουσα αλιευτική ικανότητα και χαμηλές οικονομικές επιδόσεις των αλιευτικών στόλων.

8. Στο γράφημα 1 αναδεικνύεται η συνεχής τάση μείωσης των αλιευμάτων ιχθύων στην ΕΕ, η οποία απειλεί τη βιωσιμότητα του κλάδου της αλιείας.

ΓΡΑΦΗΜΑ 1

ΜΕΙΩΣΗ ΤΩΝ ΑΛΙΕΥΜΑΤΩΝ ΙΧΘΥΩΝ ΣΤΗΝ ΕΕ

+++++ TIFF +++++

Πηγή: Βάση δεδομένων Eurostat "Αλιεύματα: σύνολο, όλες οι ζώνες αλιείας".

ΠΡΟΣΠΑΘΕΙΕΣ ΤΗΣ ΕΕ ΓΙΑ ΜΕΙΩΣΗ ΤΗΣ ΠΛΕΟΝΑΖΟΥΣΑΣ ΑΛΙΕΥΤΙΚΗΣ ΙΚΑΝΟΤΗΤΑΣ

9. Η ΚΑΠ ορίζει [12] την αλιευτική ικανότητα με κριτήρια τη χωρητικότητα (ολική χωρητικότητα, GT) και την ισχύ ενός σκάφους (κιλοβάτ, kW). Διάφοροι παράγοντες οι οποίοι συνδυάζονται μεταξύ τους, συμπεριλαμβανομένων της μείωσης των πόρων, των κρίσεων της τιμής των καυσίμων, των βελτιώσεων στην τεχνολογία, της χρήσης ενισχύσεων για την παύση των δραστηριοτήτων, καθώς και των συγχωνεύσεων και του κλεισίματος επιχειρήσεων, μειώνουν το μέγεθος των αλιευτικών στόλων κάθε έτος [13]. Στο γράφημα 2 παρουσιάζεται η έκταση της μείωσης από το 1992.

ΓΡΑΦΗΜΑ 2

ΜΕΙΩΣΗ ΤΩΝ ΑΛΙΕΥΤΙΚΩΝ ΣΤΟΛΩΝ ΤΗΣ ΕΕ

+++++ TIFF +++++

Πηγή: Ετήσιες εκθέσεις της Επιτροπής σχετικά με τις προσπάθειες επίτευξης ισορροπίας μεταξύ της ικανότητας και των αλιευτικών δυνατοτήτων.

10. Από την έναρξη της ΚΑΠ το 1983 έως το 2002, η αλιευτική ικανότητα περιορίστηκε από ένα σύστημα πολυετών προγραμμάτων προσανατολισμού (ΠΠΠ), με συγκεκριμένους επιμέρους στόχους για τη μείωση της αλιευτικής ικανότητας. Η Επιτροπή κατέληξε στο συμπέρασμα [14] το 2002 ότι τα ΠΠΠ δεν κατάφεραν να εμποδίσουν τις πραγματικές αυξήσεις της αλιευτικής ικανότητας. Τα ΠΠΠ εγκαταλείφθηκαν μετά τη μεταρρύθμιση της ΚΑΠ το 2002. Έκτοτε, τα κράτη μέλη είναι υπεύθυνα να θέτουν σε εφαρμογή μέτρα αναπροσαρμογής της αλιευτικής ικανότητας για τους στόλους τους προκειμένου να επιτύχουν σταθερή και διαρκή ισορροπία μεταξύ της εν λόγω αλιευτικής ικανότητας και των αλιευτικών δυνατοτήτων τους, [15] τηρώντας ένα συνολικό μέγιστο επίπεδο αναφοράς ικανότητας του στόλου, και να εφαρμόζουν ένα αυστηρό καθεστώς "εισόδου-εξόδου", βάσει του οποίου η είσοδος νέων σκαφών στον αλιευτικό στόλο πρέπει να αντισταθμίζεται από την απόσυρση υφιστάμενων σκαφών ισοδύναμης χωρητικότητας και ισχύος. Επιπλέον, τα ανώτατα όρια της ικανότητας των κρατών μελών μειώνονται κατά την όποια ικανότητα αφαιρείται από τον στόλο με δημόσια ενίσχυση. Τα κράτη μέλη υποβάλλουν σε ετήσια βάση εκθέσεις στην Επιτροπή σχετικά με τις προσπάθειές τους για την επίτευξη ισορροπίας μεταξύ της ικανότητας και των αλιευτικών δυνατοτήτων, ενώ η Επιτροπή υποβάλλει με τη σειρά της έκθεση στο Ευρωπαϊκό Κοινοβούλιο και το Συμβούλιο, επιπλέον μιας γενικότερης έκθεσης σχετικά με την εκτέλεση του ΕΤΑλ κατά το προηγούμενο έτος.

11. Το ΕΤΑλ [16] προβλέπει 4,3 δισεκατομμύρια ευρώ κατά την περίοδο προγραμματισμού 2007–2013 για τη στήριξη της ΚΑΠ. Τα μέτρα που χρηματοδοτούνται από το ΕΤΑλ περιγράφονται σε επιχειρησιακά προγράμματα, τα οποία εκπονούνται από τα κράτη μέλη και εγκρίνονται από την Επιτροπή. Η διαθέσιμη χρηματοδότηση περιλαμβάνει 1,2 δισεκατομμύρια ευρώ για την προσαρμογή των αλιευτικών στόλων, η οποία περιλαμβάνει τη συγχρηματοδότηση καθεστώτων παύσης των δραστηριοτήτων σκαφών, υπό τον όρο της εκπόνησης από τα κράτη μέλη σχεδίων προσαρμογής της αλιευτικής προσπάθειας (ΣΠΑΠ). Τα ΣΠΑΠ παρέχουν την αιτιολογία για τη διάλυση συγκεκριμένων τύπων αλιευτικών σκαφών. Η Επιτροπή είχε θέσει ως μεσοπρόθεσμο επιμέρους στόχο ΕΤΑλ τη μείωση της ικανότητας των αλιευτικών σκαφών κατά 7 % (140 000 GT) όσον αφορά την ολική χωρητικότητα έως το 2010. Στο παράρτημα παρέχονται συνοπτικές πληροφορίες σχετικά με την εκτέλεση του ΕΤΑλ έως τα τέλη του 2010.

12. Το ΕΤΑλ συνεισφέρει επίσης σε επενδύσεις χρηματοδότησης επί αλιευτικών σκαφών, υπό τον όρο ότι δεν αυξάνεται η ικανότητα των σκαφών να αλιεύουν ιχθύς.

13. Οι σημαντικές αυξήσεις των τιμών των καυσίμων στις αρχές του 2008 είχαν ως αποτέλεσμα την έγκριση του κανονισμού (ΕΚ) αριθ. 744/2008 του Συμβουλίου [17], ο οποίος προέβλεπε προσωρινά μέτρα έως την 31η Δεκεμβρίου 2010, για την προώθηση της αναδιάρθρωσης των αλιευτικών στόλων από τα κράτη μέλη.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ ΤΟΥ ΕΛΕΓΧΟΥ

14. Στόχος του ελέγχου είναι να εξεταστεί κατά πόσον τα μέτρα της ΕΕ συνέβαλαν πραγματικά στην προσαρμογή της ικανότητας των στόλων στις διαθέσιμες αλιευτικές δυνατότητες.

15. Το Συνέδριο εξέτασε τις ακόλουθες ερωτήσεις:

α) Είναι σαφές το πλαίσιο για τη μείωση της ικανότητας του στόλου;

β) Καθορίζονται και εφαρμόζονται ορθά τα συγκεκριμένα μέτρα;

16. Ο έλεγχος διενεργήθηκε στην Επιτροπή και σε επτά κράτη μέλη (Δανία, Ισπανία, Γαλλία, Ιταλία, Πολωνία, Πορτογαλία και Ηνωμένο Βασίλειο [18]), τα οποία επελέγησαν βάσει του μεγέθους των αλιευτικών στόλων τους και των διαθέσιμων πόρων για την προσαρμογή των αλιευτικών στόλων τους στο πλαίσιο του ΕΤΑλ.

17. Οι ελεγκτικές εργασίες πραγματοποιήθηκαν μεταξύ Μαΐου και Νοεμβρίου του 2010. Με τον έλεγχο εξετάστηκαν:

α) οι διαδικασίες της Επιτροπής για την έγκριση επιχειρησιακών προγραμμάτων (ΕΠ) των κρατών μελών και την επίβλεψη της επακόλουθης εφαρμογής τους·

β) ο σχεδιασμός και η εφαρμογή από τα κράτη μέλη των σχεδίων προσαρμογής της αλιευτικής προσπάθειας, των καθεστώτων παύσης των δραστηριοτήτων αλιευτικών σκαφών, των καθεστώτων εκσυγχρονισμού, καθώς και η συμμόρφωση προς τους περιορισμούς της ικανότητας του αλιευτικού στόλου. Αυτό περιλάμβανε την εξέταση 126 σχεδίων, τα οποία έλαβαν χρηματοδότηση ύψους 33,4 εκατομμυρίων ευρώ από το ΕΤΑλ για διάλυση και εκσυγχρονισμό αλιευτικών σκαφών μεταξύ του 2008 και της χρονικής στιγμής του ελέγχου·

γ) οι διαδικασίες των κρατών μελών για την εφαρμογή μειώσεων της ικανότητας, συμπεριλαμβανομένης της εξέτασης 70 πράξεων στο μητρώο του αλιευτικού στόλου της ΕΕ και των ετήσιων εκθέσεων των κρατών μελών σχετικά με τις προσπάθειές τους να επιτύχουν ισορροπία μεταξύ της αλιευτικής ικανότητας και των αλιευτικών δυνατοτήτων.

18. Τα κριτήρια που χρησιμοποίησε το Συνέδριο για την αξιολόγηση της διαχείρισης της πολιτικής από την Επιτροπή και τα κράτη μέλη βασίζονται στις απαιτήσεις του βασικού κανονισμού για την ΚΑΠ. Το Συνέδριο χρησιμοποίησε επίσης τα κριτήρια που περιγράφονται στις σχετικές εκθέσεις [19] του Οργανισμού Οικονομικής Συνεργασίας και Ανάπτυξης (ΟΟΣΑ). Επίσης, το Συνέδριο εξέτασε πρακτικές στη ΝορβηγίαΗ Νορβηγία επελέγη επειδή η ΕΕ και η Νορβηγία έχουν κάποια κοινά αποθέματα ιχθύων, η δε Νορβηγία αλιεύει μόνη της περίπου το ήμισυ της ποσότητας των ιχθύων που αλιεύει το σύνολο του στόλου της ΕΕ..

ΠΑΡΑΤΗΡΗΣΕΙΣ

19. Παρά τη μείωση της ικανότητας των στόλων από άποψη ολικής χωρητικότητας και kW και παρά τις προσπάθειες που έχουν καταβληθεί έως τώρα για τη μείωση της πλεονάζουσας αλιευτικής ικανότητας, η Επιτροπή θεωρεί ότι ο εναπομένων αλιευτικός στόλος παραμένει υπερβολικά μεγάλος σε σχέση με τους διαθέσιμους πόρους ιχθύων. Οι αλιευτικοί στόλοι των κρατών μελών μπορούν να αλιεύουν σημαντικά υψηλότερες ποσότητες ιχθύων από εκείνες που συνάδουν με τη διατήρηση των αποθεμάτων ιχθύων σε βιώσιμα επίπεδα. Ως εκ τούτου:

α) οι αλιείς έχουν τη δυνατότητα να αλιεύουν περισσότερες από τις κατανεμηθείσες ποσοστώσεις ή τα δικαιώματά τους με αυξημένο κίνδυνο παράνομης, λαθραίας και άναρχης (ΠΛΑ) αλιείας [21], ή/και

β) οι αλιείς δεν μπορούν να κάνουν πλήρη χρήση των πολυδάπανων αλιευτικών σκαφών τους·

γ) έτσι ασκούνται πιέσεις στο Συμβούλιο, το οποίο θεσπίζει συχνά ετήσιες ποσοστώσεις TAC σε επίπεδα ανώτερα από εκείνα που προτείνει η Επιτροπή ή από εκείνα που συνιστούν οι επιστημονικές γνωμοδοτήσεις (βλέπε πλαίσιο 1)·

δ) δυσχεραίνεται η παρακολούθηση και ο έλεγχος των πολύπλοκων κανόνων για τις ποσοστώσεις και τους περιορισμούς της αλιευτικής προσπάθειας.

ΑΣΑΦΕΣ ΠΛΑΙΣΙΟ

20. Τα προβλήματα που αφορούν το πλαίσιο των βασικών ορισμών, τους περιορισμούς και τις έννοιες που σχετίζονται με μέτρα για την εναρμόνιση της αλιευτικής ικανότητας με τις διαθέσιμες αλιευτικές δυνατότητες περιγράφονται στα σημεία 21 έως 33. Σε αυτά προστίθενται τα προβλήματα που αφορούν τον σχεδιασμό και την εφαρμογή συγκεκριμένων μέτρων, τα οποία περιγράφονται στα σημεία 34 έως 73.

ΑΚΑΤΑΛΛΗΛΟΣ ΟΡΙΣΜΟΣ ΤΗΣ ΑΛΙΕΥΤΙΚΗΣ ΙΚΑΝΟΤΗΤΑΣ

21. Η αλιευτική ικανότητα όπως ορίζεται βάσει της ολικής χωρητικότητας και των kW είναι μια βασική έννοια, η οποία χρησιμοποιείται για την παρακολούθηση του μεγέθους των αλιευτικών στόλων των κρατών μελών, την εφαρμογή ελέγχων στην αλιευτική προσπάθεια και μέτρων για την προσαρμογή των αλιευτικών στόλων στις αλιευτικές δυνατότητες. Η σχετική απλότητα του ορισμού της αλιευτικής ικανότητας διευκολύνει τη χρήση της για τους σκοπούς αυτούς. Ωστόσο, προκειμένου να αντιστοιχιστεί η ικανότητα του στόλου με τις αλιευτικές δυνατότητες, πρέπει να ληφθεί υπόψη ότι η πραγματική ικανότητα των σκαφών να αλιεύουν ιχθύς είναι υψηλότερη από τις τυπικές μετρήσεις ικανότητας. Η ολική χωρητικότητα και τα kW δεν είναι αξιόπιστοι δείκτες της ικανότητας των σκαφών να αλιεύουν ιχθύς, ιδίως λαμβάνοντας υπόψη την πρόοδο της αλιευτικής τεχνολογίας. Η Επιτροπή εκτίμησε, στην ενδιάμεση επανεξέταση της ΚΑΠ το 2008, ότι η εν λόγω πρόοδος αυξάνει την ικανότητα των αλιευτικών σκαφών να αλιεύουν ιχθύς κατά περίπου 3 % ετησίως. Το Συνέδριο εκτίμησε ότι αυτό συνεπάγεται συνολική αύξηση 60 % κατά την περίοδο των 16 ετών από το 1992 έως το 2008. Ενώ η ικανότητα του αλιευτικού στόλου της ΕΕ 12 μειώθηκε σε ολική χωρητικότητα και σε kW κατά 29 % κατά την ίδια περίοδο, η πραγματική ικανότητα, λαμβάνοντας υπόψη τον αντίκτυπο των τεχνολογικών βελτιώσεων, εκτιμάται ότι αυξήθηκε κατά 14 % [22].

22. Επιπλέον, η Επιτροπή θεωρεί ότι η εκπεφρασμένη σε kW ισχύς κινητήρα δεν μετράται ορθά σε πολλές περιπτώσεις [23].

ΤΑ ΑΝΩΤΑΤΑ ΟΡΙΑ ΙΚΑΝΟΤΗΤΑΣ ΤΟΥ ΣΤΟΛΟΥ ΑΠΟΚΤΟΥΝ ΟΛΟΕΝΑ ΚΑΙ ΛΙΓΟΤΕΡΗ ΣΗΜΑΣΙΑ

23. Καθώς η ικανότητα του ευρωπαϊκού αλιευτικού στόλου, σε ολική χωρητικότητα/kW, μειώνεται στην πραγματικότητα εδώ και πολλά χρόνια (σημείο 9), τα ανώτατα όρια που εφαρμόζονται στα κράτη μέλη ("επίπεδα αναφοράς" και "ανώτατα όρια εξόδου-εισόδου") στερούνται πλέον σημασίας. Στα τέλη του 2009, η ικανότητα του αλιευτικού στόλου σε ολική χωρητικότητα στην ΕΕ αντιπροσώπευε 73 % των επιπέδων αναφοράς και 90 % του ανώτατου ορίου "εισόδου-εξόδου", ήτοι διαφορά 565000 τόνων και 198000 τόνων αντίστοιχα. Η διαφορά αυτή διευρύνεται καθώς το μέγεθος του στόλου μειώνεται. Επομένως, τα όρια της ικανότητας του αλιευτικού στόλου δεν έχουν πλέον σημαντικό αντίκτυπο όσον αφορά την προσαρμογή της ικανότητας του αλιευτικού στόλου στις διαθέσιμες αλιευτικές δυνατότητες. Τα όρια δεν επιβάλλουν πλέον πραγματικούς περιορισμούς στις πολιτικές διαχείρισης του στόλου των κρατών μελών· οι αλιευτικοί στόλοι των κρατών μελών θα μπορούσαν να είναι μεγαλύτεροι κατά σχεδόν 200000 GT και ωστόσο να συμμορφώνονται προς τους κανόνες (βλέπε γράφημα 3).

Η ΠΛΕΟΝΑΖΟΥΣΑ ΑΛΙΕΥΤΙΚΗ ΙΚΑΝΟΤΗΤΑ ΔΕΝ ΕΧΕΙ ΟΡΙΣΤΕΙ ΟΥΤΕ ΠΡΟΣΔΙΟΡΙΣΤΕΙ ΠΟΣΟΤΙΚΑ

24. Η προσαρμογή από τα κράτη μέλη της αλιευτικής ικανότητας στις αλιευτικές δυνατότητες είναι ένας από τους ακρογωνιαίους λίθους της ΚΑΠ και του ΕΤΑλ. Ωστόσο, η έννοια της πλεονάζουσας αλιευτικής ικανότητας δεν εξετάζεται στους κανονισμούς της ΚΑΠ και του ΕΤΑλ. Δεν έχει διενεργηθεί επίσημη αξιολόγηση του επιπέδου της πλεονάζουσας ικανότητας των αλιευτικών στόλων των κρατών μελών από το 1995, οπότε εκτιμήθηκε σε 40 %. Αυτή η απουσία ορισμού και ποσοτικού προσδιορισμού δημιουργεί γενικότερα προβλήματα στον προσδιορισμό της πλεονάζουσας αλιευτικής ικανότητας, στη λήψη αποφάσεων σχετικά με το κατά πόσον πρέπει να μειωθεί και στην αξιολόγηση των επιδόσεων των σχετικών δράσεων.

ΓΡΑΦΗΜΑ 3

Η ΜΕΙΟΥΜΕΝΗ ΣΗΜΑΣΙΑ ΤΩΝ ΑΝΩΤΑΤΩΝ ΟΡΙΩΝ ΤΗΣ ΙΚΑΝΟΤΗΤΑΣ ΤΟΥ ΑΛΙΕΥΤΙΚΟΥ ΣΤΟΛΟΥ

+++++ TIFF +++++

Πηγή: Ετήσιες εκθέσεις της Επιτροπής σχετικά με τις προσπάθειες των κρατών μελών για επίτευξη ισορροπίας μεταξύ της ικανότητας του στόλου και των αλιευτικών δυνατοτήτων.

25. Υπάρχουν παραδείγματα στόλων [24] οι οποίοι αποτελούν εξαίρεση στα γενικά αυτά προβλήματα, των οποίων η ικανότητα σε ολική χωρητικότητα και kW υπερβαίνει κατά πολύ την αναγκαία για την αλίευση της διαθέσιμης ποσόστωσης (για παράδειγμα, μερικοί τύποι πελαγικής αλιείας μεγάλης κλίμακας στον βορειοανατολικό Ατλαντικό), αλλά οι οποίοι μπορούν να λειτουργούν αποδοτικά, ενώ τα στοχευμένα αποθέματα ιχθύων παραμένουν εντός βιώσιμων ορίων.

ΑΚΑΤΑΛΛΗΛΟΙ ΚΑΝΟΝΕΣ ΧΕΙΡΙΣΜΟΥ ΤΩΝ ΑΛΙΕΥΤΙΚΩΝ ΔΙΚΑΙΩΜΑΤΩΝ ΟΤΑΝ ΑΛΙΕΥΤΙΚΑ ΣΚΑΦΗ ΠΑΥΟΥΝ ΤΙΣ ΔΡΑΣΤΗΡΙΟΤΗΤΕΣ ΤΟΥΣ ΜΕ ΔΗΜΟΣΙΑ ΕΝΙΣΧΥΣΗ

26. Ο κανονισμός ΚΑΠ [25] προβλέπει την απόσυρση της άδειας αλιείας και των γενικών αδειών αλιείας οι οποίες καθορίζονται στους οικείους κανονισμούς όταν αλιευτικά σκάφη παύουν τις δραστηριότητές τους με δημόσια ενίσχυση. Επιπλέον, η υποκείμενη ικανότητα του σκάφους, σε ολική χωρητικότητα και kW, αφαιρείται από τα συνολικά ανώτατα όρια αλιευτικής ικανότητας.

27. Παρότι η άδεια αλιείας και η ικανότητα ενός συγκεκριμένου σκάφους μπορούν να αποσυρθούν, αυτό δεν επηρεάζει τις αλιευτικές ποσοστώσεις που έχουν κατανεμηθεί στα κράτη μέλη. Οι ποσοστώσεις αυτές δεν μπορούν να αποσυρθούν μόνιμα, καθώς τα κράτη μέλη μπορούν να τις ανακατανείμουν σε επιμέρους αλιευτικά σκάφη με τον τρόπο που αποφασίζουν, και τα κράτη μέλη μπορούν να εφαρμόζουν συστήματα μεταβιβάσιμων ποσοστώσεων.

28. Δεν υπάρχει σαφής ορισμός των αλιευτικών δικαιωμάτων (εγκρίσεις και άδειες) που πρέπει να αποσύρονται όταν αλιευτικά σκάφη παύουν τις δραστηριότητές τους με δημόσια ενίσχυση. Αυτή η απαίτηση του βασικού κανονισμού για την ΚΑΠ όσον αφορά την απόσυρση αλιευτικών δικαιωμάτων έρχεται σε αντίθεση με τους κανονισμούς για τα ετήσια TAC, οι οποίοι επιτρέπουν την ανακατανομή αλιευτικών δικαιωμάτων που σχετίζονται με τα εν λόγω αλιευτικά σκάφη σε ορισμένες περιπτώσεις [26]. Κάποια κράτη μέλη επιτρέπουν τη μεταβίβαση ορισμένων αλιευτικών δικαιωμάτων σε άλλα αλιευτικά σκάφη ή σε άλλους αλιείς (για παράδειγμα, Δανία και Ισπανία), ενώ κάποια άλλα τα ακυρώνουν (για παράδειγμα, Γαλλία και Πολωνία).

29. Όταν τα κράτη μέλη επιτρέπουν σε δικαιούχους δημόσιας ενίσχυσης για την παύση των δραστηριοτήτων αλιευτικών σκαφών να μεταβιβάσουν σχετικά αλιευτικά δικαιώματα ή ποσοστώσεις, αυτό παρέχει στους δικαιούχους πρόσθετους πόρους για την αναδιάρθρωση των εναπομενουσών αλιευτικών δραστηριοτήτων τους ή για την επιδίωξη άλλων ενδιαφερόντων. Οι πόροι αυτοί προστίθενται στη δημόσια ενίσχυση που συγχρηματοδοτείται από το ΕΤΑλ για την παύση των δραστηριοτήτων του σκάφους τους. Ο κανονισμός ΕΤΑλ δεν αναφέρεται στο ενδεχόμενο αναγνώρισης των πρόσθετων αυτών πόρων κατά τον καθορισμό του ύψους της δημόσιας ενίσχυσης για την παύση των δραστηριοτήτων αλιευτικών σκαφών.

30. Μπορούν να χρησιμοποιηθούν και άλλα μέσα πολιτικής για την αναδιάρθρωση των αλιευτικών στόλων και τη μείωση της αλιευτικής ικανότητας. Η δυνατότητα μεταβίβασης αλιευτικών δικαιωμάτων μπορεί να αποτελέσει κίνητρο για την αναδιάρθρωση των αλιευτικών στόλων και να συμβάλει στη μείωση της πλεονάζουσας αλιευτικής ικανότητας. Για παράδειγμα, η αλιευτική ικανότητα του δανικού αλιευτικού στόλου μειώθηκε κατά 27 % στο διάστημα από το 2003 έως το 2009 [27], κυρίως χωρίς τη χρήση δημόσιας ενίσχυσης για την παύση των δραστηριοτήτων αλιευτικών σκαφών. Αυτό ενθαρρύνθηκε από τη θέσπιση συστημάτων μεταβιβάσιμων ποσοστώσεων στο μεγαλύτερο μέρος του αλιευτικού στόλου. Σύμφωνα με τη σχετική έκθεση [28], έχει επιτευχθεί σε μεγάλο βαθμό ισορροπία μεταξύ της αλιευτικής ικανότητας και των αλιευτικών δυνατοτήτων.

31. Στο Ηνωμένο Βασίλειο, ο φορέας εφαρμογής για την Σκωτία θέσπισε το 2010 καθεστώς παύσης των δραστηριοτήτων των αλιευτικών σκαφών με δημόσια ενίσχυση, το οποίο απαιτούσε από τους δικαιούχους να μεταβιβάσουν αλιευτικά δικαιώματα σε άλλα αλιευτικά σκάφη.

32. Το Συνέδριο σημειώνει ότι οι νορβηγικές αρχές χρησιμοποιούν καθεστώτα μεταβίβασης αδειών αλιείας για την προσαρμογή της αλιευτικής ικανότητας στις αλιευτικές δυνατότητες, αντί της προσέγγισης της ΚΑΠ περί ανώτατων ορίων αλιευτικής ικανότητας και δημόσιας ενίσχυσης για την παύση των δραστηριοτήτων αλιευτικών σκαφών.

33. Οι πρακτικές της Δανίας, της Νορβηγίας και της Σκωτίας αφορούν ειδικούς τύπους αλιείας, οι οποίοι διαφέρουν από τους μεικτούς τύπους αλιείας που υπάρχουν σε άλλα ύδατα της ΕΕ, και αντικατοπτρίζουν επιλογές των κρατών αυτών για τη διαχείριση των συγκεκριμένων κλάδων αλιείας τους. Ωστόσο, υποδεικνύουν ότι καθεστώτα μεταβίβασης αλιευτικών δικαιωμάτων, τα οποία δεν περιλαμβάνονται ρητά στην ΚΑΠ, μπορούν να χρησιμοποιηθούν για την παροχή κινήτρων για τη μείωση της πλεονάζουσας αλιευτικής ικανότητας.

ΕΛΛΙΠΗΣ ΣΧΕΔΙΑΣΜΟΣ ΚΑΙ ΑΝΕΠΑΡΚΗΣ ΕΦΑΡΜΟΓΗ

34. Η αλιευτική ικανότητα του αλιευτικού στόλου μειώθηκε κατά 138427 GT από την 1η Ιανουαρίου 2007 έως τις 31Δεκεμβρίου 2009, επιτυγχάνοντας σε μεγάλο βαθμό τον μεσοπρόθεσμο επιμέρους στόχο της Επιτροπής για το ΕΤΑλ (βλέπε σημείο 11). Ωστόσο, τα αποθέματα ιχθύων παραμένουν σε μειωμένα επίπεδα, ο επιμέρους στόχος αλιείας σε μέγιστες βιώσιμες αποδόσεις δεν έχει επιτευχθεί και, παρά τις μειώσεις σε ολική χωρητικότητα και kW, η πραγματική αλιευτική ικανότητα αυξάνεται. Επομένως, τα κράτη μέλη δεν κατάφεραν να θεσπίσουν αποτελεσματικά μέτρα για να αντιστοιχίσουν την αλιευτική ικανότητα των αλιευτικών στόλων τους με τις αλιευτικές δυνατότητες, όπως απαιτεί η ΚΑΠ. Βάσει των ρυθμίσεων επιμερισμένης διαχείρισης που εφαρμόζονται στον συγκεκριμένο τομέα, τα κράτη μέλη είναι υπεύθυνα για την εφαρμογή, ενώ η Επιτροπή διαθέτει περιορισμένες δυνατότητες επηρεασμού του τρόπου εφαρμογής. Η παρακολούθηση της Επιτροπής δεν απέφυγε την αδυναμία αυτή. Στις ενότητες που ακολουθούν περιγράφονται παράγοντες, οι οποίοι, κατά το Συνέδριο, συνέβαλαν στην αδυναμία αυτή.

35. Τα κράτη μέλη σημείωσαν καθυστερήσεις στην εφαρμογή μέτρων προσαρμογής της ικανότητας, τα οποία δεν βασίζονταν σε ορθούς στόχους επιδόσεων και σχέδια. Ορισμένες επενδύσεις επί των σκαφών αύξησαν την αλιευτική ικανότητα των μεμονωμένων αλιευτικών σκαφών. Ο σχεδιασμός και η εφαρμογή των καθεστώτων παύσης των δραστηριοτήτων δεν ήταν κατάλληλοι, ενώ οι εκθέσεις σχετικά με τα αποτελέσματα ήταν ανεπαρκείς.

ΣΗΜΑΝΤΙΚΕΣ ΚΑΘΥΣΤΕΡΗΣΕΙΣ ΣΤΗΝ ΕΚΤΕΛΕΣΗ ΤΟΥ ΕΤΑΛ ΕΚ ΜΕΡΟΥΣ ΤΩΝ ΚΡΑΤΩΝ ΜΕΛΩΝ

36. Στα τέλη του 2010, η εκτέλεση του ΕΤΑλ όσον αφορά τις πιστοποιημένες από τα κράτη μέλη δαπάνες ανερχόταν σε 645 εκατομμύρια ευρώ, ήτοι 15 % του διαθέσιμου ποσού για το διάστημα από το 2007 έως το 2013 [29]. Το μεγαλύτερο μέρος από το ποσό αυτό δηλώθηκε το 2010, και 292 εκατομμύρια ευρώ δεν είχαν ακόμη καταβληθεί από την Επιτροπή στις 31Δεκεμβρίου 2010. Οι καθυστερήσεις οφείλονται κυρίως σε συνδυασμό διαφόρων παραγόντων:

α) καθυστέρηση στην έκδοση επιχειρησιακών προγραμμάτων·

β) προτεραιότητα στην ολοκλήρωση του χρηματοδοτικού μέσου προσανατολισμού της αλιείας·

γ) καθυστέρηση όσον αφορά τη θέσπιση συστημάτων διαχείρισης και ελέγχου αποδεκτών από τις υπηρεσίες της Επιτροπής, πριν από την οποία δεν μπορούν να πραγματοποιηθούν ενδιάμεσες πληρωμές. Το 2010, εγκρίθηκαν τα συστήματα διαχείρισης και ελέγχου μόνον ένδεκα κρατών μελών, συμπεριλαμβανομένων των τριών κρατών μελών (Ισπανία, Πολωνία και Ιταλία) με τους υψηλότερους προϋπολογισμούς ΕΤΑ. Στα τέλη του 2010, τα συστήματα του Βελγίου, της Ρουμανίας και του Ηνωμένου Βασιλείου δεν είχαν εγκριθεί ακόμη (βλέπε γράφημα 4).

ΓΡΑΦΗΜΑ 4

ΚΑΘΥΣΤΕΡΗΣΕΙΣ ΣΤΗΝ ΕΚΤΕΛΕΣΗ ΤΟΥ ΕΤΑΛ

+++++ TIFF +++++

Πηγή: Βάση δεδομένων της Επιτροπής για τη διαχείριση του Ταμείου ("SFC 2007").

37. Σημαντικές καθυστερήσεις στην εφαρμογή προγραμματισμένων μέτρων στην Ιταλία (και συγκεκριμένα η παύση των δραστηριοτήτων αλιευτικών σκαφών) αποδόθηκαν από τις ιταλικές αρχές στην αναγκαιότητα εφαρμογής συστημάτων διαχείρισης και ελέγχου αποδεκτών από την Επιτροπή.

ΕΛΛΙΠΗ ΣΧΕΔΙΑ ΠΡΟΣΑΡΜΟΓΗΣ ΤΗΣ ΑΛΙΕΥΤΙΚΗΣ ΠΡΟΣΠΑΘΕΙΑΣ (ΣΠΑΠ)

38. Τα ΣΠΑΠ αποτελούν το κύριο μέσο [30] για την εφαρμογή μειώσεων της αλιευτικής προσπάθειας. Πρέπει να είναι αιτιολογημένα, ειδικότερα παραπέμποντας σε σχέδια ανάκτησης, αλιευτικές συμφωνίες, σχέδια διαχείρισης ή εθνικά καθεστώτα παύσης των δραστηριοτήτων. Ο κανονισμός ΕΤΑλ προβλέπει στήριξη για την προσαρμογή του κοινοτικού αλιευτικού στόλου και διαθέτει δημόσια ενίσχυση στους ιδιοκτήτες αλιευτικών σκαφών και στους αλιείς που επηρεάζονται από τα ΣΠΑΠ των κρατών μελών. Δεν προβλέπεται ότι τα εθνικά ΣΠΑΠ πρέπει να εξετάζονται ή να εγκρίνονται από την Επιτροπή.

39. Ο κανονισμός ΕΤΑλ δεν ορίζει επαρκώς το περιεχόμενο των ΣΠΑΠ προκειμένου να διασφαλίζεται ότι είναι κατάλληλα στοχευμένα και ότι μειώνουν την αλιευτική προσπάθεια. Δεν υπάρχουν κανόνες για τα ακόλουθα βασικά ζητήματα:

α) κατά πόσον ένα κράτος μέλος πρέπει να εκπονεί ένα ενιαίο ΣΠΑΠ ή κατά πόσον απαιτούνται ΣΠΑΠ για κάθε τύπο αλιείας που υπάγεται σε καθεστώτα παύσης των δραστηριοτήτων που χρηματοδοτούνται με δημόσιους πόρους·

β) κατά πόσον εθνικά καθεστώτα παύσης των δραστηριοτήτων μπορούν να θεωρηθούν ΣΠΑΠ·

γ) κατά πόσον πρέπει να συμπεριληφθούν στο ΣΠΑΠ τα σχέδια ανάκτησης και τα σχέδια διαχείρισης που έχουν ήδη εγκριθεί από το Συμβούλιο όταν εγκρίνεται το επιχειρησιακό πρόγραμμα του κράτους μέλους·

δ) σε ποιον βαθμό τα ΣΠΑΠ πρέπει να έχουν ως αποτέλεσμα την προσαρμογή της ικανότητας του αλιευτικού στόλου στις αλιευτικές δυνατότητες.

40. Η απουσία πρόβλεψης για την εξέταση των ΣΠΑΠ από την Επιτροπή και οι ανεπαρκείς κανόνες σχετικά με το περιεχόμενό τους αυξάνουν τον κίνδυνο να μην είναι κατάλληλες οι δράσεις για την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων. Στο πλαίσιο 2 παρουσιάζονται αδυναμίες στην εφαρμογή των ΣΠΑΠ στη Γαλλία, στο Ηνωμένο Βασίλειο, στην Πολωνία και στην Ισπανία.

ΑΝΕΠΑΡΚΕΙΣ ΔΕΙΚΤΕΣ ΕΠΙΔΟΣΕΩΝ ΣΤΑ ΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ

41. Η ύπαρξη κατάλληλων δεικτών επιδόσεων είναι βασική προϋπόθεση κάθε δημόσιας πολιτικής, για την επικέντρωση των δράσεων σε στόχους και για την αξιολόγηση της επίτευξης ή μη των στόχων. Οι κανονισμοί ΕΤΑλ [31] προβλέπουν ότι τα επιχειρησιακά προγράμματα (ΕΠ) των κρατών μελών πρέπει να περιλαμβάνουν δείκτες που να καθιστούν δυνατή τη μέτρηση της προόδου, συμπεριλαμβανομένων συγκεκριμένων επιμέρους στόχων σε επίπεδο άξονα προτεραιότητας. Στο πλαίσιο 3 παρουσιάζονται οι επιμέρους στόχοι μείωσης της ικανότητας των κρατών μελών οι οποίοι ελέγχθηκαν από το Συνέδριο.

ΠΛΑΙΣΙΟ 2

ΑΝΕΠΑΡΚΗΣ ΕΦΑΡΜΟΓΗ ΤΩΝ ΣΧΕΔΙΩΝ ΠΡΟΣΑΡΜΟΓΗΣ ΤΗΣ ΑΛΙΕΥΤΙΚΗΣ ΠΡΟΣΠΑΘΕΙΑΣ

α) Στη Γαλλία, το ΣΠΑΠ δεν είναι δημοσιευμένο έγγραφο. Οι ιδιοκτήτες αλιευτικών σκαφών που αντιπροσώπευαν 84 % της αλιευτικής ικανότητας του αλιευτικού στόλου της μητροπολιτικής Γαλλίας το 2007 ήταν επιλέξιμοι να υποβάλουν αίτηση δημόσιας ενίσχυσης για παύση των δραστηριοτήτων. Δεν παρασχέθηκε καμία αξιολόγηση του ύψους της πλεονάζουσας ικανότητας ανά στοχευμένο τμήμα του αλιευτικού στόλου, ώστε να αιτιολογηθεί η αύξηση από το ΕΠ στο ΣΠΑΠ (βλέπε πλαίσιο 3 β)).

β) Στην Πολωνία, η αύξηση του επιμέρους στόχου μείωσης της αλιευτικής ικανότητας για τον στόλο αλιείας γάδου από 3095 GT στο ΕΠ σε 6000 GT στο ΣΠΑΠ δεν εξηγήθηκε επαρκώς. Το επακόλουθο καθεστώς παύσης των δραστηριοτήτων αλιευτικών σκαφών ήταν ανοικτό σε αλιευτικά σκάφη του στόλου της Βαλτικής Θάλασσας, τα οποία μπορούν να αλιεύουν κάθε είδους ιχθύς. Η ετήσια έκθεση σχετικά με τον αλιευτικό στόλο της Πολωνίας για το 2009 δεν αξιολογεί την αφαιρεθείσα αλιευτική ικανότητα γάδου (εν αντιθέσει προς τη συνολική αφαιρεθείσα ικανότητα).

γ) Η Ισπανία δεν δημοσίευσε επίσημα ΣΠΑΠ. Αντ’ αυτών, θεώρησε επαρκή αιτιολογία τα εθνικά καθεστώτα παύσης των δραστηριοτήτων αλιευτικών σκαφών. Ωστόσο, δεν υπήρχε επίσημη αιτιολογία για τα καθεστώτα παύσης των δραστηριοτήτων αλιευτικών σκαφών όσον αφορά τη σύνδεση των αλιευτικών ικανοτήτων με τους διαθέσιμους αλιευτικούς πόρους ή τον προσδιορισμό των απαιτούμενων επιπέδων αλιευτικής προσπάθειας.

δ) Στο Ηνωμένο Βασίλειο, το ΣΠΑΠ για την Αγγλία στόχευε σκάφη μήκους κάτω των 10 μέτρων. Το ΣΠΑΠ δεν αξιολόγησε την έλλειψη ισορροπίας μεταξύ της αλιευτικής ικανότητας και των αλιευτικών δυνατοτήτων, αλλά δεν μπορεί να έχει σημαντικό αντίκτυπο στην εν λόγω έλλειψη ισορροπίας, καθώς ο στόλος μήκους κάτω των 10 μέτρων αντιπροσωπεύει λιγότερο από 1 % των ποσοστώσεων για τα στοχευμένα αποθέματα ιχθύων που έχουν κατανεμηθεί στον αγγλικό στόλο.

ΠΛΑΙΣΙΟ 3

ΕΠΙΜΕΡΟΥΣ ΣΤΟΧΟΙ ΜΕΙΩΣΗΣ ΤΗΣ ΙΚΑΝΟΤΗΤΑΣ (GT) ΤΟΥ ΑΛΙΕΥΤΙΚΟΥ ΣΤΟΛΟΥ ΣΕ ΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ (ΕΠ) 2007–2013

| Προγραμματισμένες μειώσεις ικανότητας | Ικανότητα-στόχος μετά το ΕΤΑλ | Σημείωση |

Κράτος μέλος | Βασική ικανότητα | Μείωση σε % | Μείωση σε GT |

Δανία | 87342 | 15 % | 13101 | 74241 | α) |

Ισπανία | 480761 | 16 % | 78670 | 402091 | |

Γαλλία | 194000 | 21 % | 40648 | 153352 | β) |

Ιταλία | 184493 | 10 % | 17920 | 166573 | |

Πολωνία | 42510 | 14 % | 6000 | 36510 | γ) |

Πορτογαλία | 106890 | 9 % | 10030 | 96860 | |

Ηνωμένο Βασίλειο | 212844 | 10 % - 15 % | 21284 - 31926 | 191560 - 180918 | δ) |

α) Αναμενόταν να επιτευχθεί μείωση κατά 15 % του αριθμού των σκαφών μέσω της αναδιάρθρωσης του στόλου με τη βοήθεια καθεστώτων μεταβίβασης αδειών, χωρίς δημόσια ενίσχυση.

β) Ο αρχικός επιμέρους στόχος μείωσης κατά 8 %, ήτοι 15520 GT, αυξήθηκε από το ΣΠΑΠ σε 40648 GT. Η συνολική δημόσια χρηματοδότηση για την παύση των δραστηριοτήτων αυξήθηκε από 66 εκατομμύρια ευρώ σε 150 εκατομμύρια ευρώ και το ποσοστό συγχρηματοδότησης του ΕΤΑλ μειώθηκε από 40 % σε 20 %.

γ) Στόχος της μείωσης είναι ο αλιευτικός στόλος γάδου, ο οποίος είχε ικανότητα 10316 GT. Ο αρχικός επιμέρους στόχος μείωσης κατά 30 %, ήτοι 3095 GT, αυξήθηκε από το ΣΠΑΠ σε 6000 GT.

δ) Προβλέφθηκε μείωση της ικανότητας, αλλά δεν τέθηκε κανένας επιμέρους στόχος.

Πηγή: Επιχειρησιακά προγράμματα και σχέδια προσαρμογής της αλιευτικής προσπάθειας των κρατών μελών.

42. Στο πλαίσιο 4 παρουσιάζονται αδυναμίες στη θέσπιση επιμέρους στόχων μείωσης της ικανότητας στην Ισπανία, την Πολωνία, την Πορτογαλία και το Ηνωμένο Βασίλειο.

ΧΡΗΜΑΤΟΔΟΤΗΣΗ ΣΧΕΔΙΩΝ ΕΠΙ ΤΩΝ ΣΚΑΦΩΝ, ΤΑ ΟΠΟΙΑ ΕΝΔΕΧΕΤΑΙ ΝΑ ΑΥΞΗΣΟΥΝ ΤΗΝ ΙΚΑΝΟΤΗΤΑ ΑΛΙΕΥΣΗΣ ΙΧΘΥΩΝ

43. Ο κανονισμός ΕΤΑλ [32] προβλέπει ότι οι επιδοτήσεις για επενδύσεις επί αλιευτικών σκαφών μπορούν να αφορούν βελτιώσεις της ασφάλειας επί του σκάφους, των συνθηκών εργασίας, της υγιεινής και της ποιότητας των προϊόντων, της ενεργειακής αποδοτικότητας και της επιλεκτικότητας, υπό τον όρο ότι δεν αυξάνουν την ικανότητα των σκαφών να αλιεύουν ιχθύς. Δεν χορηγείται δημόσια ενίσχυση ούτε για την κατασκευή αλιευτικών σκαφών ούτε για την αύξηση της χωρητικότητας των χώρων αποθήκευσης των ιχθύων.

44. Υπάρχει δυνητική αντίφαση στην παροχή χρηματοδότησης για επενδύσεις επί αλιευτικών σκαφών με ταυτόχρονη απαίτηση οι εν λόγω επενδύσεις να μην αυξάνουν την ικανότητα αλίευσης ιχθύων. Επιπλέον, η απαγόρευση επιδοτήσεων για επενδύσεις οι οποίες αυξάνουν την αλιευτική ικανότητα δεν ορίζεται σαφώς και διαφέρει ανάλογα με τη γλωσσική έκδοση του κανονισμού ΕΤΑλ. Η Επιτροπή δεν εξέδωσε επαρκή καθοδήγηση για την ερμηνεία της κανονιστικής αυτής απαίτησης.

ΠΛΑΙΣΙΟ 4

ΑΝΕΠΑΡΚΗΣ ΑΙΤΙΟΛΟΓΗΣΗ ΤΩΝ ΕΠΙΜΕΡΟΥΣ ΣΤΟΧΩΝ ΜΕΙΩΣΗΣ ΤΗΣ ΑΛΙΕΥΤΙΚΗΣ ΙΚΑΝΟΤΗΤΑΣ

α) Βλέπε πλαίσιο 2 β) για την Πολωνία.

β) Στην Πορτογαλία, το ΕΠ δεν παρείχε επαρκή αιτιολόγηση για τον επιμέρους στόχο όσον αφορά την επίτευξη ισορροπίας μεταξύ της αλιευτικής ικανότητας και των διαθέσιμων αλιευτικών δυνατοτήτων.

γ) Στην Ισπανία, ο επιμέρους στόχος του ΕΠ περί κατάργησης 78670 GT δεν έλαβε συστηματικά υπόψη την ειδική κατάσταση διαφορετικών αποθεμάτων ιχθύων. Επομένως, δεν είναι εφικτό να αξιολογηθεί κατά πόσον τα καθεστώτα παύσης των δραστηριοτήτων αλιευτικών σκαφών συνέβαλαν στη μείωση της πλεονάζουσας ικανότητας ανά τμήμα του αλιευτικού στόλου.

δ) Στο Ηνωμένο Βασίλειο, το ΕΠ προέβλεπε μείωση της ικανότητας αλλά δεν έθεσε επιμέρους στόχους. Αυτό δυσχεραίνει την αξιολόγηση των επιδόσεων.

45. Στην πράξη, ορισμένες επιλέξιμες επενδύσεις επί ενός σκάφους θα μπορούσαν να αυξήσουν την ικανότητά του για αλίευση ιχθύων. Για παράδειγμα, οι επενδύσεις σε ενεργειακά αποδοτικούς κινητήρες και οι βελτιώσεις των συνθηκών εργασίας και ασφάλειας μπορούν να επιταχύνουν τη μετάβαση των αλιευτικών σκαφών σε αλιευτικά πεδία και μπορούν να κάνουν τους αλιείς πιο παραγωγικούς. Ο αντίκτυπος των επενδύσεων αυτών που χρηματοδοτούνται από το ΕΤΑλ σε οποιαδήποτε αύξηση της ικανότητας αλίευσης ιχθύων είναι δύσκολο να προσδιοριστεί ποσοτικά, λόγω άλλων συναφών παραγόντων, όπως οι αλλαγές στις άδειες αλιείας, οι αλλαγές στις καιρικές συνθήκες και άλλες μη χρηματοδοτούμενες επενδύσεις επί του σκάφους.

46. Όλα τα κράτη μέλη που υποβλήθηκαν σε έλεγχο έλεγξαν ότι τα σχέδια επενδύσεων επί του σκάφους που χρηματοδοτούνται από το ΕΤΑλ δεν αύξησαν την αλιευτική ικανότητα σε GT και kW. Ωστόσο, όπως δείχνει το παράδειγμα στο πλαίσιο 5, τα κράτη μέλη δεν έλεγξαν κατάλληλα κατά πόσον οι επενδύσεις αυτές αυξάνουν την ικανότητα των σκαφών να αλιεύουν ιχθύς.

47. Στην Πορτογαλία και τη Δανία, οι αιτούμενοι ενίσχυσης από το ΕΤΑλ για σχέδια επενδύσεων επί του σκάφους ανέφεραν συχνά ότι τα αλιεύματα επρόκειτο να αυξηθούν· ωστόσο, δεν διαπιστώθηκαν στοιχεία που να αποδεικνύουν τέτοιου είδους αύξηση για τα σχέδια που εξέτασε το Συνέδριο στη Δανία.

ΠΛΑΙΣΙΟ 5

ΕΠΕΝΔΥΣΕΙΣ ΕΠΙ ΤΟΥ ΣΚΑΦΟΥΣ, ΟΙ ΟΠΟΙΕΣ ΑΥΞΑΝΟΥΝ ΤΗΝ ΙΚΑΝΟΤΗΤΑ ΑΛΙΕΥΣΗΣ ΙΧΘΥΩΝ

Ένα από τα σχέδια εκσυγχρονισμού που ελέγχθηκαν στο Ηνωμένο Βασίλειο αφορούσε ένα σχέδιο αντικατάστασης του κανονικού έλικα με ένα σύστημα προώθησης με ακροφύσιο, το οποίο είχε ως αποτέλεσμα την αύξηση της ταχύτητας του σκάφους. Ο πλοίαρχος ενημέρωσε τους ελεγκτές ότι η αύξηση της ταχύτητας είχε ως αποτέλεσμα περισσότερα αλιεύματα ιχθύων.

ΕΣΦΑΛΜΕΝΗ ΕΝΗΜΕΡΩΣΗ ΤΟΥ ΜΗΤΡΩΟΥ ΑΛΙΕΥΤΙΚΩΝ ΣΚΑΦΩΝ ΜΕ ΤΑ ΣΤΟΙΧΕΙΑ ΤΩΝ ΑΛΙΕΥΤΙΚΩΝ ΣΚΑΦΩΝ ΠΟΥ ΔΙΑΛΥΘΗΚΑΝ ΜΕ ΔΗΜΟΣΙΑ ΕΝΙΣΧΥΣΗ

48. Το μητρώο του αλιευτικού στόλου αποτελεί βασικό σημείο αναφοράς για την εφαρμογή των κανόνων της ΚΑΠ, συμπεριλαμβανομένης της συμμόρφωσης των κρατών μελών προς τα επίπεδα αναφοράς και τα ανώτατα όρια ικανότητας του αλιευτικού στόλου. Η ελλιπής αναγγελία των αλιευτικών σκαφών που έπαυσαν τις δραστηριότητές τους με δημόσια ενίσχυση έχει ως αποτέλεσμα τη διόγκωση αυτών των επιπέδων αναφοράς και ανώτατων ορίων (ανεξάρτητα από το γεγονός ότι τα εν λόγω ανώτατα όρια είναι ήδη πολύ υψηλά, με αποτέλεσμα ο αντίκτυπός τους να είναι περιορισμένος —βλέπε σημείο 23). Το Συνέδριο εντόπισε σφάλματα στα δεδομένα που καταχώρισαν στο μητρώο αλιευτικού στόλου η Γαλλία και το Ηνωμένο Βασίλειο όσον αφορά σκάφη που έπαυσαν τις δραστηριότητές τους με ενίσχυση από το ΕΤΑλ.

49. Κατά τον έλεγχο το 2010, 65 αλιευτικά σκάφη είχαν παύσει τις δραστηριότητές τους στο Ηνωμένο Βασίλειο με ενίσχυση από το ΕΤΑλ. Ωστόσο, τρία από αυτά τα 65 σκάφη εμφανίζονται ακόμη ως ενεργά (δηλαδή ωσάν να μην έχουν παύσει τις δραστηριότητές τους) στο μητρώου αλιευτικού στόλου. Για τα 62 σκάφη τα οποία εμφανίζονται ως έχοντα παύσει την αλιευτική δραστηριότητά τους αναφέρεται εσφαλμένα ότι δεν έτυχαν δημόσιας ενίσχυσης (η αντίστοιχη χωρητικότητα ανέρχεται σε 452 GT).

50. Κατά τον ίδιο χρόνο, 155 αλιευτικά σκάφη είχαν παύσει τις δραστηριότητές τους στη Γαλλία με ενίσχυση από το ΕΤΑλ. Παρότι τα εν λόγω σκάφη ήταν όλα καταχωρισμένα στο μητρώο του στόλου ως έχοντα παύσει τις δραστηριότητές τους, για 87 εξ αυτών αναφέρεται εσφαλμένα ότι δεν έτυχαν δημόσιας ενίσχυσης (η αντίστοιχη χωρητικότητα ανέρχεται σε 5357 GT).

ΑΔΥΝΑΜΙΕΣ ΣΤΟΝ ΣΧΕΔΙΑΣΜΟ ΚΑΙ ΤΗΝ ΕΦΑΡΜΟΓΗ ΤΩΝ ΚΑΘΕΣΤΩΤΩΝ ΠΑΥΣΗΣ ΤΩΝ ΔΡΑΣΤΗΡΙΟΤΗΤΩΝ ΣΚΑΦΩΝ ΣΤΑ ΚΡΑΤΗ ΜΕΛΗ

ΕΛΛΙΠΗΣ ΣΤΟΧΕΥΣΗ

51. Τα καθεστώτα παύσης των δραστηριοτήτων αλιευτικών σκαφών που χρηματοδοτούνται με δημόσιους πόρους πρέπει να είναι καλά στοχευμένα από τα κράτη μέλη, με τη χρήση ΣΠΑΠ, σε τύπους αλιείας στους οποίους υπάρχουν ενδείξεις πλεονάζουσας αλιευτικής ικανότητας. Πρέπει να υπάρχουν κατάλληλα κριτήρια για την επιλογή των συγκεκριμένων αλιευτικών σκαφών που θα παύσουν τις δραστηριότητές τους, ώστε να διασφαλίζεται ότι ασκούν ενεργά τις αλιευτικές δραστηριότητες που προβλέπονται στο ΣΠΑΠ και στο καθεστώς παύσης των δραστηριοτήτων αλιευτικών σκαφών. Τα κριτήρια επιλεξιμότητας που εφαρμόζουν η Γαλλία και η Πολωνία δεν είναι καλά στοχευμένα.

52. Στη Γαλλία, το κύριο κριτήριο επιλεξιμότητας για τα περισσότερα καθεστώτα παύσης των δραστηριοτήτων αλιευτικών σκαφών είναι η κατοχή ειδικής άδειας αλιείας για τον στοχευμένο τύπο αλιείας (τα αλιευτικά σκάφη μπορούν να διαθέτουν άδειες για διαφορετικούς τύπους αλιείας). Δεν απαιτούνταν δεδομένα σχετικά με τα αλιεύματα του στοχευμένου από τα καθεστώτα παύσης των δραστηριοτήτων αλιευτικών σκαφών είδους, και επομένως αλιευτικά σκάφη τα οποία εκφόρτωσαν πολύ μικρή ποσότητα ιχθύων από το στοχευμένο είδος μπορούσαν να παύσουν τις δραστηριότητές τους με δημόσια ενίσχυση. Δύο από τα δέκα σχέδια που ελέγχθηκαν αφορούν το γενικό καθεστώς παύσης των δραστηριοτήτων σκαφών αλιείας γάδου. Ένα από τα σχέδια αυτά αφορούσε σκάφος το οποίο εκφόρτωνε ασήμαντες ποσότητες γάδου προτού παύσει τις δραστηριότητές του:

ΠΑΥΣΗ ΔΡΑΣΤΗΡΙΟΤΗΤΩΝ ΣΚΑΦΟΥΣ ΣΤΗ ΓΑΛΛΙΑ ΤΟ ΟΠΟΙΟ ΕΚΦΟΡΤΩΝΕ ΜΙΚΡΗ ΠΟΣΟΤΗΤΑ ΤΟΥ ΣΤΟΧΕΥΜΕΝΟΥ ΑΠΟΘΕΜΑΤΟΣ ΙΧΘΥΩΝ

| Σύνολο εκφορτωθέντων ιχθύων 2007–2008 (kg) | Γάδος (kg) | % |

Σκάφος 1 | 562944 | 7935 | 1,4 % |

53. Το κύριο κριτήριο επιλεξιμότητας για το καθεστώς παύσης των δραστηριοτήτων σκαφών αλιείας γάδου της Κελτικής Θάλασσας ήταν ότι ο γάδος, το προσφυγάκι, η πεσκανδρίτσα και η ζαγκέτα [33] έπρεπε να αντιπροσωπεύουν τουλάχιστον το 25 % της αξίας των αλιευμάτων του σκάφους το 2006 και το 2007. Ως εκ τούτου, αλιευτικά σκάφη ήταν επιλέξιμα να παύσουν τις δραστηριότητές τους, ακόμη και αν εκφόρτωναν πολύ μικρές ποσότητες γάδου. Τρία από τα δέκα σχέδια που ελέγχθηκαν αφορούσαν το συγκεκριμένο καθεστώς και εκφόρτωναν ασήμαντες ποσότητες γάδου:

ΠΑΥΣΗ ΔΡΑΣΤΗΡΙΟΤΗΤΩΝ ΑΛΙΕΥΤΙΚΩΝ ΣΚΑΦΩΝ ΣΤΗ ΓΑΛΛΙΑ ΤΑ ΟΠΟΙΑ ΕΚΦΟΡΤΩΝΑΝ ΜΙΚΡΗ ΠΟΣΟΤΗΤΑ ΤΟΥ ΣΤΟΧΕΥΜΕΝΟΥ ΑΠΟΘΕΜΑΤΟΣ ΙΧΘΥΩΝ

| Σύνολο εκφορτωθέντων ιχθύων 2006–2008 (kg) | Γάδος (kg) | % |

Σκάφος 1 | 446894 | 512 | 0,1 % |

Σκάφος 2 | 173513 | 437 | 0,3 % |

Σκάφος 3 | 406201 | 1536 | 0,4 % |

54. Στόχος του μοναδικού πολωνικού καθεστώτος παύσης των δραστηριοτήτων αλιευτικών σκαφών είναι η προσαρμογή του στόλου αλιείας γάδου στους διαθέσιμους πόρους. Τα περισσότερα πολωνικά αλιευτικά σκάφη στη Βαλτική Θάλασσα μπορούν να αλιεύουν γάδο, παρότι πολλά, αντ’ αυτού, στοχεύουν αποθέματα πελαγικών ιχθύων. Το καθεστώς παύσης των δραστηριοτήτων αλιευτικών σκαφών δεν διαθέτει οποιαδήποτε κριτήρια επιλεξιμότητας τα οποία σχετίζονται με τα αλιευτικά εργαλεία ή τα αλιεύματα ιχθύων, πράγμα που σημαίνει ότι ουσιαστικά όλα τα αλιευτικά σκάφη του πολωνικού αλιευτικού στόλου είναι επιλέξιμα να παύσουν τις δραστηριότητές τους με δημόσια ενίσχυση, ακόμη και εκείνα που έχουν ελάχιστο αντίκτυπο στην αλιεία γάδου.

ΧΟΡΗΓΗΣΗ ΔΗΜΟΣΙΑΣ ΕΝΙΣΧΥΣΗΣ ΓΙΑ ΤΗΝ ΠΑΥΣΗ ΤΩΝ ΔΡΑΣΤΗΡΙΟΤΗΤΩΝ ΑΝΕΝΕΡΓΩΝ ΑΛΙΕΥΤΙΚΩΝ ΣΚΑΦΩΝ

55. Ένας σημαντικός κίνδυνος ο οποίος ελλοχεύει στην παροχή δημόσιων κεφαλαίων για τη διάλυση αλιευτικών σκαφών είναι η καταβολή επιδοτήσεων σε αλιευτικά σκάφη τα οποία θα έπαυαν τις δραστηριότητές τους ούτως ή άλλως ("νεκρό φορτίο"). Ο κίνδυνος αυτός μπορεί να μειωθεί μέσω του προσεκτικού σχεδιασμού των κανόνων του καθεστώτος από τα κράτη μέλη, π.χ. απαιτώντας να έχουν παραμείνει τα επιλέξιμα αλιευτικά σκάφη στη θάλασσα για ελάχιστο αριθμό ημερών ή να είναι ενεργό το αλιευτικό σκάφος πριν από την υποβολή της αίτησης. Το Συνέδριο διαπίστωσε ότι ο κίνδυνος αυτός δεν αποφεύχθηκε.

56. Στη Γαλλία, μία από τις προϋποθέσεις επιλεξιμότητας για τη χορήγηση δημόσιας ενίσχυσης για την παύση των δραστηριοτήτων αλιευτικών σκαφών ήταν να διαθέτει το σκάφος άδεια ναυσιπλοΐας σε ισχύ κατά τη λήψη της απόφασης περί δημόσιας ενίσχυσης. Ένα από τα δέκα σχέδια που ελέγχθηκαν δεν πληρούσε αυτήν την προϋπόθεση (βλέπε πλαίσιο 6).

ΠΛΑΙΣΙΟ 6

ΠΑΥΣΗ ΤΩΝ ΔΡΑΣΤΗΡΙΟΤΗΤΩΝ ΑΝΕΝΕΡΓΟΥ ΑΛΙΕΥΤΙΚΟΥ ΣΚΑΦΟΥΣ ΣΤΗ ΓΑΛΛΙΑ

Οι γαλλικές αρχές δέχθηκαν τον Ιούνιο του 2008 την αίτηση δημόσιας ενίσχυσης για την παύση των δραστηριοτήτων αλιευτικού σκάφους του οποίου η άδεια ναυσιπλοΐας είχε λήξει τον Ιούλιο του 2006. Το αλιευτικό σκάφος παρέμεινε ανενεργό καθ’ όλη τη διάρκεια του 2007, επειδή η εξασφάλιση άδειας ναυσιπλοΐας απαιτούσε σημαντικές εργασίες ανακατασκευής. Καταβλήθηκε ενίσχυση παύσης των δραστηριοτήτων ύψους 1284534 ευρώ, εκ των οποίων 513813 ευρώ χρηματοδοτήθηκαν από το ΕΤΑλ.

57. Στην Ισπανία, μία από τις προϋποθέσεις επιλεξιμότητας για τη χορήγηση ενίσχυσης για παύση των δραστηριοτήτων αλιευτικών σκαφών ήταν το αλιευτικό σκάφος να έχει αλιεύσει επί τουλάχιστον 90 ημέρες σε καθένα από τα δύο έτη προ της ημερομηνίας της αίτησης ή να είχε αλιεύσει επί τουλάχιστον 120 ημέρες κατά το έτος προ της ημερομηνίας της αίτησης. Δύο από τα δέκα σχέδια που ελέγχθηκαν αφορούσαν σκάφη τα οποία ήταν ανενεργά, παρότι στην πρώτη περίπτωση πληρούνταν η ως άνω προϋπόθεση επιλεξιμότητας (βλέπε πλαίσιο 7).

ΠΛΑΙΣΙΟ 7

ΠΑΥΣΗ ΔΡΑΣΤΗΡΙΟΤΗΤΩΝ ΑΝΕΝΕΡΓΩΝ ΑΛΙΕΥΤΙΚΩΝ ΣΚΑΦΩΝ ΣΤΗΝ ΙΣΠΑΝΙΑ

α) Οι ισπανικές αρχές δέχθηκαν αίτηση τον Ιούνιο του 2008 για την παύση των δραστηριοτήτων αλιευτικού σκάφους το οποίο ήταν ανενεργό από τον Σεπτέμβριο του 2007 μετά από σοβαρή πυρκαγιά η οποία εκδηλώθηκε όταν το σκάφος βρισκόταν στη Νότια Αμερική. Ο δικαιούχος προσκόμισε αποδεικτικά στοιχεία σύμφωνα με τα οποία το σκάφος είχε αλιεύσει για περισσότερες από 120 ημέρες κατά το έτος προ της ημερομηνίας αίτησης. Το αλιευτικό σκάφος διαλύθηκε στην Ουρουγουάη. Καταβλήθηκε ενίσχυση παύσης των δραστηριοτήτων ύψους 1611641 ευρώ, εκ των οποίων 983101 ευρώ χρηματοδοτήθηκαν από το ΕΤΑλ.

β) Οι ισπανικές αρχές δέχθηκαν αίτηση τον Ιούλιο του 2008 για την παύση των δραστηριοτήτων αλιευτικού σκάφους το οποίο ήταν ανενεργό από τον Μάιο του 2007. Ο δικαιούχος προσκόμισε αποδεικτικά στοιχεία σύμφωνα με τα οποία το σκάφος είχε αλιεύσει για περισσότερες από 120 ημέρες το 2006, αλλά δεν προσκόμισε αποδεικτικά στοιχεία ότι το σκάφος ήταν ενεργό το 2007, δηλαδή το έτος προ της ημερομηνίας αίτησης. Καταβλήθηκε ενίσχυση παύσης των δραστηριοτήτων ύψους 780794 ευρώ, εκ των οποίων 468477 ευρώ χρηματοδοτήθηκαν από το ΕΤΑλ.

58. Στο Ηνωμένο Βασίλειο, για να είναι επιλέξιμο για το καθεστώς παύσης των δραστηριοτήτων αλιευτικών σκαφών που εφαρμόζεται στην Αγγλία, ένα αλιευτικό σκάφος έπρεπε να διαθέτει άδεια αλιείας και να είναι αξιόπλοο. Οι προϋποθέσεις αυτές δεν πληρούνταν σε δύο από τα δέκα σχέδια που ελέγχθηκαν (βλέπε πλαίσιο 8).

ΑΝΕΠΑΡΚΗΣ ΑΙΤΙΟΛΟΓΗΣΗ ΤΟΥ ΥΨΟΥΣ ΤΗΣ ΔΗΜΟΣΙΑΣ ΕΝΙΣΧΥΣΗΣ

59. Ο καθορισμός του ύψους της δημόσιας ενίσχυσης για τα καθεστώτα παύσης των δραστηριοτήτων αλιευτικών σκαφών είναι ένας από τους βασικούς παράγοντες που επηρεάζουν το αποτέλεσμα και το κόστος του καθεστώτος: εάν τα ποσά είναι πολύ χαμηλά, ενδέχεται να μην υπάρξουν αρκετοί συμμετέχοντες στο καθεστώς· εάν τα ποσά είναι πολύ υψηλά, το δημόσιο κόστος μπορεί να διογκωθεί και ο διαθέσιμος προϋπολογισμός θα απορροφηθεί από λιγότερα αλιευτικά σκάφη. Ο κανονισμός ΕΤΑλ προβλέπει ότι τα κράτη μέλη μπορούν να εξετάσουν τη σχέση κόστους/αποτελεσματικότητας του ύψους των ενισχύσεων βάσει αντικειμενικών κριτηρίων, όπως η αγοραία αξία ή η ασφαλιστική αξία του αλιευτικού σκάφους, ο κύκλος εργασιών, η ηλικία και η αλιευτική ικανότητά του.

ΠΛΑΙΣΙΟ 8

ΠΑΥΣΗ ΔΡΑΣΤΗΡΙΟΤΗΤΩΝ ΑΝΕΝΕΡΓΩΝ ΑΛΙΕΥΤΙΚΩΝ ΣΚΑΦΩΝ ΣΤΗΝ ΑΓΓΛΙΑ

α) Οι αγγλικές αρχές έλαβαν τον Ιανουάριο του 2009 αίτηση παύσης των δραστηριοτήτων αλιευτικού σκάφους του οποίου η άδεια είχε μεταβιβαστεί από τον αιτούντα σε ένα άλλο από τα σκάφη του τον Ιούλιο του 2008. Ακολουθώντας την υπόδειξη των αγγλικών αρχών, το σκάφος απέκτησε άδεια και πάλι για 9 ημέρες, προτού η άδεια παραδοθεί τελικά. Καταβλήθηκε ενίσχυση παύσης των δραστηριοτήτων ύψους 14000 λιρών στερλινών (16588 ευρώ), εκ των οποίων 5600 λίρες στερλίνες (6635 ευρώ) χρηματοδοτήθηκαν από το ΕΤΑλ.

β) Οι αγγλικές αρχές δέχθηκαν αίτηση η οποία υποβλήθηκε τον Ιανουάριο του 2009 για την παύση των δραστηριοτήτων αλιευτικού σκάφους το οποίο δεν ήταν αξιόπλοο από τον Αύγουστο του 2008, καθώς ο κινητήρας του χρειαζόταν αντικατάσταση. Καταβλήθηκε ενίσχυση παύσης των δραστηριοτήτων ύψους 171865 λιρών στερλινών (203623 ευρώ), εκ των οποίων 68746 (81452 ευρώ) χρηματοδοτήθηκαν από το ΕΤΑλ.

60. Τα περισσότερα κράτη μέλη θεσπίζουν το ύψος της δημόσιας ενίσχυσης διά παραπομπής μόνον στην αλιευτική ικανότητα του σκάφους σε ολική χωρητικότητα, η δε δημόσια ενίσχυση βασίζεται σε ένα σταθερό στοιχείο και ένα μεταβλητό στοιχείο, το οποίο συνδέεται με την ολική χωρητικότητα του σκάφους. Εξαίρεση αποτελούν το καθεστώς παύσης των δραστηριοτήτων των αλιευτικών σκαφών στην Αγγλία, όπου το ύψος της δημόσιας ενίσχυσης βασίζεται σε διαδικασία υποβολής προσφορών, καθώς και το καθεστώς της Πορτογαλίας, στο οποίο λαμβάνονται υπόψη οι πωλήσεις, η απορρόφηση της ποσόστωσης και η κατάσταση των στοχευμένων ιχθυαλιευτικών πόρων.

61. Παρότι για τα περισσότερα κράτη μέλη η παραπομπή μόνον στην αλιευτική ικανότητα του σκάφους σε ολική χωρητικότητα εμφανίζει το πλεονέκτημα ότι είναι διαφανής και απλή στη διαχείρισή της, η πρακτική αυτή δεν λαμβάνει επαρκώς υπόψη τα ειδικά χαρακτηριστικά των αλιευτικών σκαφών των αιτούντων και, ειδικότερα, τον αντίκτυπό τους στους ιχθυαλιευτικούς πόρους που στοχεύει το καθεστώς παύσης των δραστηριοτήτων των αλιευτικών σκαφών. Επιπλέον, το ύψος της δημόσιας ενίσχυσης δεν λαμβάνει ειδικά υπόψη τη δυνατότητα που παρέχεται σε μερικά κράτη μέλη στους αιτούμενους ενίσχυσης στο πλαίσιο καθεστώτων παύσης των δραστηριοτήτων αλιευτικών σκαφών να πωλήσουν τα αλιευτικά δικαιώματά τους (βλέπε σημείο 29).

62. Τα κράτη μέλη που υποβλήθηκαν σε έλεγχο κατέβαλαν δημόσιες ενισχύσεις παρόμοιου ύψους. Στο πλαίσιο 9 παρατίθενται τα ποσά δημόσιας ενίσχυσης που καταβάλλονται για δείγματα μεγεθών αλιευτικών σκαφών.

ΠΛΑΙΣΙΟ 9

ΎΨΟΣ ΔΗΜΌΣΙΩΝ ΕΝΙΣΧΎΣΕΩΝ ΓΙΑ ΤΗΝ ΠΑΎΣΗ ΤΩΝ ΔΡΑΣΤΗΡΙΟΤΉΤΩΝ ΑΛΙΕΥΤΙΚΏΝ ΣΚΑΦΏΝ ΣΕ ΕΠΙΛΕΓΜΈΝΑ ΚΡΆΤΗ ΜΈΛΗ [34]

Κράτη μέλη | Δημόσια ενίσχυση (σε χιλιάδες ευρώ) για δείγμα μεγέθους αλιευτικών σκαφών |

10 GT | 100 GT | 500 GT |

Δανία | 123 | 553 | 1631 |

Ισπανία | 118 | 527 | 1556 |

Γαλλία | 112 | 457 | 1397 |

Ιταλία – σκάφη αλιείας ερυθρού τόνου | 168 | 753 | 2223 |

Ιταλία – άλλα σκάφη | 112 | 502 | 1482 |

Πολωνία | 117 | 529 | 1542 |

Πορτογαλία | 101 | 452 | 1334 |

Ηνωμένο Βασίλειο (Αγγλία) | 131 | ά.α. | ά.α. |

ΠΕΡΙΟΡΙΣΜΕΝΗ ΕΠΙΔΡΑΣΗ ΤΟΥ "ΚΑΝΟΝΙΣΜΟΥ ΓΙΑ ΤΗΝ ΚΡΙΣΗ ΤΩΝ ΚΑΥΣΙΜΩΝ"

63. Ο κανονισμός (ΕΚ) αριθ. 744/2008 του Συμβουλίου (ο "κανονισμός της κρίσης των καυσίμων") θέσπισε προσωρινούς κανόνες και υψηλότερη χρηματοδότηση για την παύση των δραστηριοτήτων αλιευτικών σκαφών και για επενδύσεις επί του σκάφους με σκοπό την αντιμετώπιση των σημαντικών αυξήσεων των τιμών των καυσίμων, για τμήματα του στόλου στα οποία το κόστος της ενέργειας αντιπροσωπεύει κατά μέσο όρο τουλάχιστον 30 % του κόστους παραγωγής. Τα "τμήματα του στόλου" δεν ορίζονταν στον κανονισμό, ώστε τα κράτη μέλη να μπορούν να εφαρμόσουν προγράμματα προσαρμογής των στόλων (ΠΠΣ) με ευελιξία ανάλογα με τις διαφορετικές δομές των στόλων.

64. Προκειμένου να επωφεληθούν από τους προσωρινούς κανόνες, τα κράτη μέλη έπρεπε να καταρτίσουν ένα ή περισσότερα ΠΠΣ.

65. Στη Δανία, καταρτίστηκε ένα ΠΠΣ το οποίο περιλάμβανε περισσότερα τμήματα του στόλου. Τα τμήματα του στόλου μπορούσαν να είναι τόσο μικρά ώστε να περιλαμβάνουν ένα μόνον σκάφος.

66. Από τα 40 αλιευτικά σκάφη που συμπεριλήφθηκαν αρχικά στο δανικό ΠΠΣ, 34 έπαυσαν τις δραστηριότητές τους με ενίσχυση και έξι εκσυγχρονίστηκαν στο διάστημα από το 2009 έως το 2010. Οι δικαιούχοι υποχρεούνταν να επενδύσουν τουλάχιστον το ποσό οποιασδήποτε καταβληθείσας δημόσιας ενίσχυσης για την παύση των δραστηριοτήτων αλιευτικών σκαφών για τον εκσυγχρονισμό ή τη ναυπήγηση/εισαγωγή νέων αλιευτικών σκαφών. Η ναυπήγηση έξι νέων αλιευτικών σκαφών και η εισαγωγή τεσσάρων αλιευτικών σκαφών χρηματοδοτήθηκαν εν μέρει κατ’ αυτό τον τρόπο. Μολονότι η άμεση χρηματοδότηση της ναυπήγησης αλιευτικών σκαφών δεν επιτρέπεται από το ΕΤΑλ, οι πράξεις αυτές είχαν ως συνολικό αποτέλεσμα την έμμεση συνεισφορά της χρηματοδότησης του ΕΤΑλ στη ναυπήγηση νέων σκαφών. Αυτό αντιβαίνει στους στόχους του κανονισμού ΕΤΑλ. Οι δανικές αρχές θεώρησαν ότι το ΠΠΣ που εφάρμοσαν πέτυχε μείωση της ικανότητας κατά 43 % σε ολική χωρητικότητα, από 11555 GT σε 6639 GT. Ωστόσο, η ισχυριζόμενη αρχική ικανότητα 11555 GT περιλάμβανε σκάφη ικανότητας 5742 GT μαζί με "δικαιώματα ικανότητας" (δικαιώματα τα οποία μπορούσαν να χρησιμοποιηθούν για την αγορά ή την εισαγωγή σκαφών) ύψους 5813 GT. Ο υπολογισμός του 43 % βασιζόταν στην παραδοχή ότι, καθώς τα δικαιώματα αλιευτικής ικανότητας χρησιμοποιούνταν από τους δικαιούχους για την αγορά ή την εισαγωγή αλιευτικών σκαφών της ίδιας ικανότητας, τα αποκτώμενα αλιευτικά σκάφη δεν αύξαναν πραγματικά την αλιευτική ικανότητα. Ωστόσο, ως αποτέλεσμα του ΠΠΣ, η χωρητικότητα των υφιστάμενων σκαφών αυξήθηκε από 5742 GT σε 6639 GT.

67. Στη μητροπολιτική Γαλλία, εφαρμόστηκαν δύο ΠΠΣ. Από τα 36 αρχικά αλιευτικά σκάφη χωρητικότητας 4407 GT, 18 έπαυσαν τις δραστηριότητές τους και 18 εκσυγχρονίστηκαν. Οι γαλλικές αρχές θεώρησαν ότι τα εν λόγω ΠΠΣ πέτυχαν μείωση της ικανότητας κατά 33 %, ήτοι 1480 GT. Ωστόσο, 10 από τα 18 σκάφη που έπαυσαν τις δραστηριότητές τους, ικανότητας 1213 GT, είχαν ήδη γίνει δεκτά στο πλαίσιο προηγούμενων καθεστώτων παύσης των δραστηριοτήτων αλιευτικών σκαφών χρηματοδοτούμενων από το ΕΤΑλ. Το Συνέδριο θεωρεί ότι ο πραγματικός αντίκτυπος του ΠΠΣ όσον αφορά την πραγματική ικανότητα των αλιευτικών σκαφών συνίσταται σε μείωση 267 GT (1480 GT–1213 GT), ήτοι μείωση μόνον 6 % της συνολικής αλιευτικής ικανότητας.

68. Στο Ηνωμένο Βασίλειο (Αγγλία), οι βελτιώσεις στους κινητήρες θεωρούνται επιλέξιμες όταν βελτιώνουν την αποδοτικότητα των καυσίμων μόνον κατά 5 %.

ΑΝΕΠΑΡΚΕΙΣ ΕΚΘΕΣΕΙΣ ΤΩΝ ΚΡΑΤΩΝ ΜΕΛΩΝ

69. Ο κανονισμός ΚΑΠ [35] ορίζει ότι, κάθε χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο μια σύνοψη των αποτελεσμάτων των προσπαθειών των κρατών μελών για την επίτευξη βιώσιμης ισορροπίας μεταξύ αλιευτικής ικανότητας και αλιευτικών δυνατοτήτων, συνοδευόμενη από τις γνωμοδοτήσεις της επιστημονικής, τεχνικής και οικονομικής επιτροπής αλιείας (ΕΤΟΕΑ) και της συμβουλευτικής επιτροπής αλιείας και υδατοκαλλιέργειας (ΣΕΑΥ). Η σύνοψη αυτή βασίζεται στην ετήσια έκθεση που αποστέλλει κάθε κράτος μέλος στην Επιτροπή. Ο κανονισμός εφαρμογής [36] της Επιτροπής προσδιορίζει τις ελάχιστες πληροφορίες που πρέπει να περιλαμβάνονται στις ετήσιες εκθέσεις των κρατών μελών. Τον Μάρτιο του 2008, οι υπηρεσίες της Επιτροπής εξέδωσαν κατευθυντήριες γραμμές, οι οποίες περιείχαν τεχνικούς, βιολογικούς και οικονομικούς δείκτες που πρέπει να χρησιμοποιούνται από τα κράτη μέλη στις εν λόγω εκθέσεις.

70. Οι ετήσιες συνοπτικές εκθέσεις που καταρτίζει η Επιτροπή και οι γνωμοδοτήσεις της ΕΤΟΕΑ και της ΣΕΑΥ καταλήγουν κάθε χρόνο στο συμπέρασμα ότι, παρότι βελτιώνονται, οι εκθέσεις των κρατών μελών σχετικά με τους στόλους παραμένουν ανεπαρκείς. Συχνά οι εκθέσεις δεν παρασχέθηκαν εντός των προθεσμιών που είχαν οριστεί, και οι περισσότερες εξ αυτών δεν καταρτίστηκαν σύμφωνα με τις κατευθυντήριες γραμμές της Επιτροπής του Μαρτίου του 2008. Η πιο πρόσφατη διαθέσιμη συνοπτική έκθεση [37] της Επιτροπής για το 2008 καταλήγει στο συμπέρασμα ότι οι περισσότερες εκθέσεις δεν παρέχουν αρκετές πληροφορίες ώστε η Επιτροπή να μπορεί να αναλύσει τις προσπάθειες που καταβάλλονται για την επίτευξη ισορροπίας μεταξύ της αλιευτικής ικανότητας του αλιευτικού στόλου και των διαθέσιμων αλιευτικών δυνατοτήτων.

71. Οι κανονισμοί ΚΑΠ δεν προσδιορίζουν επαρκώς τις ετήσιες υποχρεώσεις υποβολής εκθέσεων των κρατών μελών, και τα κράτη μέλη που εκπόνησαν ανεπαρκείς εκθέσεις σχετικά με τους στόλους δεν υπέστησαν καμία αρνητική συνέπεια. Αντιθέτως, εάν τα κράτη μέλη υποβάλλουν ανεπαρκείς ετήσιες εκθέσεις σχετικά με την εκτέλεση του ΕΤΑλ, η Επιτροπή μπορεί να διακόψει τις ενδιάμεσες πληρωμές βάσει του άρθρου 83 του κανονισμού ΕΤΑλ.

72. Μολονότι οι περισσότερες ετήσιες εκθέσεις σχετικά με τους στόλους των κρατών μελών τα οποία επισκέφθηκε το Συνέδριο παρέχουν εκτενείς πληροφορίες σχετικά με τις αλιευτικές δραστηριότητες και την αλιευτική ικανότητα των κρατών μελών, οι εκθέσεις της Γαλλίας, της Ισπανίας, της Πολωνίας και της Πορτογαλίας δεν επιτρέπουν την εξαγωγή συμπερασμάτων σχετικά με την επίτευξη ισορροπίας μεταξύ της αλιευτικής ικανότητας των αλιευτικών στόλων τους και των διαθέσιμων αλιευτικών δυνατοτήτων. Τα συγκεκριμένα κράτη μέλη δεν εφάρμοσαν τις κατευθυντήριες γραμμές της Επιτροπής του Μαρτίου του 2008. Το Ηνωμένο Βασίλειο χρησιμοποιεί άλλους τεχνικούς δείκτες για την αξιολόγηση της επίτευξης ισορροπίας μεταξύ της αλιευτικής ικανότητας και των αλιευτικών δυνατοτήτων, αλλά δεν εξήγησε με ποιον τρόπο το σύστημά του για δικαιώματα ικανότητας δημιουργεί δικαιώματα για ικανότητα [38]. Η Ιταλία και η Δανία εφάρμοσαν κατάλληλα τις κατευθυντήριες γραμμές της Επιτροπής και εκπόνησαν ετήσιες εκθέσεις οι οποίες εξετάζουν επαρκώς την επίτευξη ισορροπίας μεταξύ της αλιευτικής ικανότητας και των αλιευτικών πόρων.

73. Λόγω των ανεπαρκών εκθέσεων των κρατών μελών δεν υπάρχει σαφής επισκόπηση σε επίπεδο ΕΕ σχετικά με την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων. Αυτό περιπλέκει τον προσδιορισμό κατάλληλων πολιτικών για τη μείωση της πλεονάζουσας αλιευτικής ικανότητας και δυσχεραίνει την αξιολόγηση των επιδόσεων των εν λόγω πολιτικών.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

ΣΥΜΠΕΡΑΣΜΑΤΑ

74. Η πλεονάζουσα ικανότητα του αλιευτικού στόλου παραμένει ένας από τους κύριους λόγους για την αποτυχία της ΚΑΠ να διασφαλίσει βιώσιμη αλιευτική δραστηριότητα. Παρότι η μείωση της πλεονάζουσας αλιευτικής ικανότητας υπήρξε επαναλαμβανόμενο θέμα σε προηγούμενες μεταρρυθμίσεις της ΚΑΠ, τα ισχύοντα μέτρα έχουν αποτύχει. Αυτό υποδηλώνει ότι πρέπει να υιοθετηθεί μια νέα προσέγγιση για την αντιμετώπιση του προβλήματος ή/και ότι πρέπει να εφαρμοστούν καλύτερα τα υφιστάμενα μέτρα.

ΤΟ ΠΛΑΙΣΙΟ ΤΩΝ ΜΕΤΡΩΝ ΓΙΑ ΤΗΝ ΕΠΙΤΕΥΞΗ ΙΣΟΡΡΟΠΙΑΣ ΜΕΤΑΞΥ ΤΗΣ ΑΛΙΕΥΤΙΚΗΣ ΙΚΑΝΟΤΗΤΑΣ ΚΑΙ ΤΩΝ ΔΙΑΘΕΣΙΜΩΝ ΑΛΙΕΥΤΙΚΩΝ ΔΥΝΑΤΟΤΗΤΩΝ ΔΕΝ ΕΙΝΑΙ ΙΚΑΝΟΠΟΙΗΤΙΚΟ

75. Η ΚΑΠ δεν διαθέτει κατάλληλους κανόνες για βασικά ζητήματα τα οποία σχετίζονται με την πλεονάζουσα ικανότητα του αλιευτικού στόλου:

α) λαμβάνοντας υπόψη τις συνεχείς τεχνολογικές εξελίξεις, οι ισχύοντες ορισμοί της αλιευτικής ικανότητας δεν αντικατοπτρίζουν πλέον κατάλληλα την ικανότητα των αλιευτικών σκαφών να αλιεύουν ιχθύς (σημεία 21 και 22)·

β) τα ανώτατα όρια δεν επιβάλλουν πραγματικούς περιορισμούς στην ικανότητα του αλιευτικού στόλου (σημείο 23)·

γ) παρότι η εναρμόνιση της αλιευτικής ικανότητας με τις αλιευτικές δυνατότητες είναι ένας από τους ακρογωνιαίους λίθους της ΚΑΠ και του ΕΤΑλ, η πλεονάζουσα αλιευτική ικανότητα δεν έχει οριστεί ούτε προσδιοριστεί ποσοτικά. Αυτό περιπλέκει τον σχεδιασμό μέτρων για τη μείωσή της και δυσχεραίνει την αξιολόγηση των επιδόσεων των μέτρων αυτών σε επίπεδο κράτους μέλους (σημεία 24 και 25)·

δ) δεν υπάρχουν αρκούντως σαφείς κανόνες χειρισμού (ακύρωση/μεταβίβαση/πώληση) των αλιευτικών δικαιωμάτων, όταν αλιευτικά σκάφη διαλύονται με δημόσια ενίσχυση. Επιπλέον, ο ρόλος των αλιευτικών δικαιωμάτων για την εναρμόνιση της αλιευτικής ικανότητας με τις αλιευτικές δυνατότητες δεν προσδιορίζεται στους κανονισμούς (σημεία 26 έως 33).

Ο ΣΧΕΔΙΑΣΜΟΣ ΚΑΙ Η ΕΦΑΡΜΟΓΗ ΤΩΝ ΜΕΤΡΩΝ ΓΙΑ ΤΗΝ ΕΠΙΤΕΥΞΗ ΙΣΟΡΡΟΠΙΑΣ ΜΕΤΑΞΥ ΤΗΣ ΑΛΙΕΥΤΙΚΗΣ ΙΚΑΝΟΤΗΤΑΣ ΚΑΙ ΤΩΝ ΔΙΑΘΕΣΙΜΩΝ ΑΛΙΕΥΤΙΚΩΝ ΔΥΝΑΤΟΤΗΤΩΝ ΔΕΝ ΕΙΝΑΙ ΙΚΑΝΟΠΟΙΗΤΙΚΟΙ

76. Τα κράτη μέλη δεν τήρησαν την υποχρέωσή τους που απορρέει από την ΚΑΠ να θεσπίσουν αποτελεσματικά μέτρα για την αντιστοίχιση της αλιευτικής ικανότητας με τις αλιευτικές δυνατότητες, ενώ η παρακολούθηση και η εποπτεία των κρατών μελών από την Επιτροπή δεν απέτρεψαν σημαντικά προβλήματα εφαρμογής. Επίσης, ο σχεδιασμός ορισμένων μέτρων δεν είναι ικανοποιητικός.

α) Υπήρξαν καθυστερήσεις στην υλοποίηση χρηματοδοτούμενων από το ΕΤΑλ σχεδίων και στη θέσπιση συστημάτων διαχείρισης και ελέγχου (σημεία 36 και 37).

β) Τα σχέδια προσαρμογής της αλιευτικής προσπάθειας δεν παρέχουν κατάλληλη βάση για την προσαρμογή της ικανότητας των αλιευτικών στόλων στις διαθέσιμες αλιευτικές δυνατότητες (σημεία 38 έως 40).

γ) Τέσσερα από τα επτά κράτη μέλη που εξετάστηκαν στο πλαίσιο του ελέγχου είχαν θέσει ανεπαρκείς επιμέρους στόχους μείωσης της ικανότητας. Αυτό αυξάνει τον κίνδυνο ανεπαρκούς στόχευσης της πλεονάζουσας ικανότητας του αλιευτικού στόλου η οποία πρέπει να μειωθεί (σημεία 41 έως 42).

δ) Οι επιδοτούμενες επενδύσεις επί των σκαφών ενδέχεται να αυξάνουν στην πράξη την ικανότητά τους να αλιεύουν ιχθύς (σημεία 43 έως 47).

ε) Το μητρώο αλιευτικού στόλου δεν ενημερώθηκε ορθά με λεπτομερή στοιχεία για τα αλιευτικά σκάφη που διαλύθηκαν με δημόσια ενίσχυση. Αυτό διογκώνει τα ανώτατα όρια της ικανότητας του αλιευτικού στόλου (σημεία 48 έως 50).

στ) Τα κριτήρια επιλεξιμότητας και επιλογής για τα καθεστώτα παύσης των δραστηριοτήτων αλιευτικών σκαφών δεν είναι καλά στοχευμένα. Αυτό έχει ως αποτέλεσμα τη διάλυση αλιευτικών σκαφών, τα οποία έχουν ελάχιστο ή μηδενικό αντίκτυπο στα στοχευμένα αποθέματα ιχθύων (σημεία 51 έως 58).

ζ) Τα ποσά των δημόσιων ενισχύσεων που χρησιμοποιούνται για την παύση των δραστηριοτήτων αλιευτικών σκαφών συνήθως δεν λαμβάνουν υπόψη τη σχέση κόστους/αποτελεσματικότητας βάσει επαρκώς αντικειμενικών κριτηρίων (σημεία 59 έως 62).

η) Η εφαρμογή του "κανονισμού για την κρίση των καυσίμων" δεν είχε επιτύχει τις απαιτούμενες μειώσεις της ικανότητας του αλιευτικού στόλου (σημεία 63 έως 68).

θ) Οι κανόνες βάσει των οποίων τα κράτη μέλη εκπονούν έκθεση σχετικά με τις προσπάθειές τους για την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων είναι ανεπαρκείς και ασαφείς. Αυτός είναι ένας από τους λόγους για την έλλειψη πληρότητας και επάρκειας των εκθέσεων των περισσότερων κρατών μελών, με αποτέλεσμα να μην είναι εφικτό να εξαχθούν συμπεράσματα σχετικά με την πλεονάζουσα αλιευτική ικανότητα (σημεία 69 έως 73).

ΣΥΣΤΑΣΕΙΣ

77. Για τη μείωση της πλεονάζουσας ικανότητας του αλιευτικού στόλου και την επίτευξη βιώσιμης αλιείας, το Συνέδριο διατυπώνει τις ακόλουθες συστάσεις.

ΣΥΣΤΑΣΗ 1

Η Επιτροπή πρέπει να αναλάβει τις αναγκαίες πρωτοβουλίες, μεταξύ άλλων εξετάζοντας κατά πόσον απαιτούνται τροποποιήσεις των βασικών κανονισμών, με σκοπό:

α) να οριστούν καλύτερα η αλιευτική ικανότητα και η πλεονάζουσα ικανότητα και να εξεταστούν συναφέστερα εύρωστα μέτρα για τη διευκόλυνση δράσεων για την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων·

β) να καθοριστούν αποτελεσματικά όρια στην ικανότητα του αλιευτικού στόλου·

γ) να διασφαλιστεί ότι ο σχεδιασμός και η εφαρμογή των ΣΠΑΠ στοχεύουν αποτελεσματικά τις απαιτούμενες μειώσεις της αλιευτικής προσπάθειας·

δ) να αποσαφηνιστεί ο τρόπος χειρισμού των αλιευτικών δικαιωμάτων κατά την παύση των δραστηριοτήτων αλιευτικών σκαφών με δημόσια ενίσχυση·

ε) να αποσαφηνιστεί κατά πόσον τα καθεστώτα μεταβίβασης αλιευτικών δικαιωμάτων διαδραματίζουν κάποιον ρόλο στη μείωση της πλεονάζουσας αλιευτικής ικανότητας·

στ) να εξακριβωθεί κατά πόσον το καθεστώς δημόσιας ενίσχυσης για επενδύσεις επί των σκαφών πρέπει να επανεξεταστεί υπό το πρίσμα των δυσκολιών αποφυγής επενδύσεων οι οποίες αυξάνουν την αλιευτική ικανότητα και, εάν το καθεστώς πρόκειται να συνεχιστεί, να αποσαφηνιστεί ποιες επενδύσεις επί των σκαφών είναι επιλέξιμες για δημόσια ενίσχυση και ποιες όχι·

ζ) να επιβληθούν σαφείς υποχρεώσεις στα κράτη μέλη ώστε να διασφαλίζεται η ορθή ενημέρωση του μητρώου του στόλου, καθώς και ότι οι εκθέσεις σχετικά με τις προσπάθειές τους για την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων παρέχουν τις απαιτούμενες πληροφορίες και είναι κατάλληλης ποιότητας.

ΣΥΣΤΑΣΗ 2

Όταν εφαρμόζουν μέτρα ΚΑΠ τα οποία σχετίζονται με την προσαρμογή της αλιευτικής ικανότητας των αλιευτικών στόλων στους διαθέσιμους αλιευτικούς πόρους, τα κράτη μέλη πρέπει:

α) να λαμβάνουν διορθωτικά μέτρα για την εξάλειψη των καθυστερήσεων στην εκτέλεση του ΕΤΑλ·

β) να διασφαλίζουν ότι τυχόν μέτρα για την ενίσχυση των επενδύσεων επί των σκαφών εφαρμόζονται με αυστηρότητα και δεν αυξάνουν την αλιευτική ικανότητα ·

γ) να διασφαλίζουν την ενημέρωση του μητρώου αλιευτικού στόλου·

δ) να διασφαλίζουν ότι τα κριτήρια επιλογής για τα καθεστώτα παύσης των δραστηριοτήτων αλιευτικών σκαφών έχουν σχεδιαστεί έτσι ώστε να έχουν θετικό αντίκτυπο στη βιωσιμότητα των στοχευμένων αποθεμάτων ιχθύων και να αποφεύγουν τη χορήγηση δημόσιας ενίσχυσης για την παύση των δραστηριοτήτων ανενεργών αλιευτικών σκαφών·

ε) να διασφαλίζουν ότι το ύψος των δημόσιων ενισχύσεων για την παύση των δραστηριοτήτων αλιευτικών σκαφών λαμβάνουν υπόψη τη σχέση κόστους/αποτελεσματικότητας βάσει επαρκών αντικειμενικών κριτηρίων·

στ) να χρησιμοποιούν τις κατευθυντήριες γραμμές της Επιτροπής κατά την εκπόνηση ετήσιων εκθέσεων σχετικά με τις προσπάθειές τους για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών δυνατοτήτων και να παρέχουν αιτιολογημένα συμπεράσματα σχετικά με την κατάσταση της εν λόγω ισορροπίας.

Η παρούσα έκθεση εγκρίθηκε από το Τμήμα I, του οποίου προεδρεύει ο κύριος Olavi ALA-NISSILÄ, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 28ης Σεπτεμβρίου 2011.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[9999] Κανονισμός (ΕΟΚ) αριθ. 2930/86 του Συμβουλίου, της 22ας Σεπτεμβρίου 1986 που ορίζει τα χαρακτηριστικά των αλιευτικών σκαφών (ΕΕ L 274 της 25.9.1986 σ. 1).

[9991] Πηγή: Ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο — Εφαρμογή της αειφορίας στην αλιεία της Ευρωπαϊκής Ένωσης μέσω της μέγιστης βιώσιμης απόδοσης, COM(2006) 360 τελικό της 4ης Ιουλίου 2006.

[9992] Πηγή: Διεθνές Συμβούλιο για την Εξερεύνηση των Θαλασσών.

[1] Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (ΕΕ L 358 της 31.12.2002, σ. 59).

[2] Πράσινη Βίβλος – Μεταρρύθμιση της Κοινής Αλιευτικής Πολιτικής, COM(2009) 163 τελικό της 22ας Απριλίου 2009.

[3] Για παράδειγμα, το επίπεδο της πλεονάζουσας ικανότητας του αλιευτικού στόλου υπολογιζόταν σε 40 % και οι ενισχύσεις για καθεστώτα παύσης των δραστηριοτήτων σκαφών δεν ήταν επαρκώς στοχευμένες.

[4] Μετά την ειδική έκθεση αριθ. 7/2007 του Συνεδρίου, τέθηκε σε ισχύ το 2010 νέος κανονισμός για τους ελέγχους (κανονισμός (ΕΚ) αριθ. 1224/2009 του Συμβουλίου περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, ΕΕ L 343 της 22.12.2009, σ. 1).

[5] Για παράδειγμα, εγκύκλιος 994 του FAO για την αλιεία του 2004 "Measuring and appraising capacity in fisheries. Framework, analytical tools and data aggregation" (Μέτρηση και αξιολόγηση της ικανότητας στην αλιεία. Πλαίσιο, αναλυτικά εργαλεία και συγκέντρωση δεδομένων).

[6] Έγγραφο εργασίας των υπηρεσιών της Επιτροπής σχετικά με εργαλεία διαχείρισης στον τομέα της αλιείας με βάση τα αλιευτικά δικαιώματα, SEC(2007) 247 της 26.2.2007.

[7] Για παράδειγμα, M. Sissenwine και D. Symes "Reflections on the Common Fisheries Policy" (Προβληματισμοί σχετικά με την κοινή αλιευτική πολιτική) — Έκθεση προς την Ευρωπαϊκή Επιτροπή, Ιούλιος 2007.

[8] Για παράδειγμα, η Σύμβαση των Ηνωμένων Εθνών για το Δίκαιο της Θάλασσας (UNCLOS) του 1982 παρέχει στα συμβαλλόμενα παράκτια κράτη το δικαίωμα να καθορίζουν αλιευτικά δικαιώματα στην αποκλειστική οικονομική ζώνη (ΑΟΖ) τους, η οποία εκτείνεται σε απόσταση 200 μιλίων από την ακτή, και απαιτεί από τα εν λόγω κράτη να διασφαλίζουν ότι η διατήρηση των ζωντανών πόρων δεν κινδυνεύει από υπερεκμετάλλευση: UNCLOS, άρθρο 61, 10 Δεκεμβρίου 1982, 1833 UNTS 396. Η σύμβαση τέθηκε σε ισχύ στις 16 Νοεμβρίου 1994.Το 1999 ο Οργανισμός Επισιτισμού και Γεωργίας των Ηνωμένων Εθνών (FAO) ενέκρινε σχέδιο δράσης για τη διαχείριση της αλιευτικής ικανότητας, το οποίο προέβλεπε ότι τα κράτη πρέπει να διαχειριστούν με αποτελεσματικό τρόπο την αλιευτική ικανότητα έως το 2005, συμπεριλαμβανομένων του περιορισμού και της σταδιακής μείωσης της ικανότητας στους επηρεαζόμενους τύπους αλιείας.

[9] Διαβουλεύσεις για τις αλιευτικές δυνατότητες κατά το 2011, COM(2010) 241 τελικό της 17ης Μαΐου 2010.

[10] Σύμφωνα με την Eurostat, τα αλιεύματα της περιοχής αυτής αντιπροσωπεύουν άνω του 70 % των συνολικών αλιευμάτων των αλιευτικών στόλων της ΕΕ.

[11] Πηγή: Eurostat.

[12] Άρθρο 3 ιδ) του κανονισμού (ΕΚ) αριθ. 2371/2002 του Συμβουλίου.

[13] Ωστόσο, βλέπε σημείο 21.

[14] Έκθεση της Επιτροπής προς το Συμβούλιο και το Ευρωπαϊκό Κοινοβούλιο για τα ενδιάμεσα αποτελέσματα των πολυετών προγραμμάτων προσανατολισμού για τους αλιευτικούς στόλους στις 30 Ιουνίου 2002, COM(2002) 483 τελικό της 3ης Σεπτεμβρίου 2002.

[15] Κεφάλαιο III του κανονισμού (ΕΚ) αριθ. 2371/2002 του Συμβουλίου.

[16] Κανονισμός (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Ταμείο Αλιείας (ΕΕ L 223 της 15.8.2006, σ. 1).

[17] Κανονισμός (ΕΚ) αριθ. 744/2008 του Συμβουλίου, της 24ης Ιουλίου 2008, για τη θέσπιση προσωρινών ειδικών μέτρων με στόχο την προώθηση της αναδιάρθρωσης των αλιευτικών στόλων της Ευρωπαϊκής Κοινότητας οι οποίοι πλήττονται από την οικονομική κρίση (ΕΕ L 202 της 31.7.2008, σ. 1).

[18] Ο έλεγχος κάλυψε την εφαρμογή στην Αγγλία και στη Σκωτία.

[19] Για παράδειγμα, "Reducing Fishing Capacity: Best practices for Decommissioning Schemes" (Μείωση της αλιευτικής ικανότητας: βέλτιστες πρακτικές για καθεστώτα παύσης των δραστηριοτήτων), ΟΟΣΑ 2009.

[21] Οι δραστηριότητες ΠΛΑ αλιείας εκτιμάται ότι αντιπροσωπεύουν 19 % των παγκόσμιων αλιευμάτων, ήτοι 10 δισεκατομμύρια ευρώ, και αποτελούν σοβαρή απειλή για τη βιώσιμη αλιεία. Ο κανονισμός για την καταπολέμηση της ΠΛΑ αλιείας τέθηκε σε ισχύ το 2010: κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ L 286 της 29.10.2008, σ. 1).

[22] Εκτίμηση από το Συνέδριο βάσει της παραδοχής ότι τα παλαιότερα σκάφη αποχωρούν πρώτα από τον στόλο: αύξηση της αλιευτικής ικανότητας του στόλου του 1992 η οποία παραμένει το 2008 = (160 % × (100 % - 29 %)) – 100 %.

[23] Οι κανόνες σχετικά με τη μέτρηση της ισχύος του κινητήρα ενισχύθηκαν από τον νέο κανονισμό για τους ελέγχους.

[24] Πηγή: Περιφερειακό γνωμοδοτικό συμβούλιο Βόρειας Θάλασσας.

[25] Άρθρο 11, παράγραφος 3, του κανονισμού (ΕΚ) αριθ. 2371/2002 του Συμβουλίου.

[26] Για παράδειγμα, παράρτημα IIα, παράγραφος 10· παράρτημα IIβ, παράγραφος 9· παράρτημα IIγ, παράγραφος 9 του κανονισμού (ΕΚ) αριθ. 40/2008 του Συμβουλίου (ΕΕ L 19 της 23.1.2008, σ. 1)· παραρτήματα IIβ και IIγ του κανονισμού (ΕΚ) αριθ. 43/2009 του Συμβουλίου (ΕΕ L 22 της 26.1.2009, σ. 1) και κανονισμός (ΕΕ) αριθ. 53/2010 του Συμβουλίου (ΕΕ L 21 της 26.1.2010, σ. 1).

[27] Η ολική χωρητικότητα μειώθηκε από 107.578 GT το 2003 σε 78.821 GT το 2009.

[28] Ετήσια έκθεση για το 2009 των δανικών αρχών σχετικά με τις προσπάθειές τους για επίτευξη ισορροπίας μεταξύ των αλιευτικών ικανοτήτων και των αλιευτικών δυνατοτήτων, Απρίλιος 2010.

[29] Η εφαρμογή μέτρων για την προσαρμογή των αλιευτικών στόλων ανήλθε σε 385 εκατομμύρια ευρώ, ήτοι 31 % του διαθέσιμου ποσού για το διάστημα από το 2007 έως το 2013.

[30] Οδηγός ΕΤΑλ, έγγραφο της Επιτροπής EFFC/10/2007 της 26ης Μαρτίου 2007.

[31] Άρθρο 20, παράγραφος 1, στοιχείο γ), του κανονισμού (ΕΚ) αριθ. 1198/2006· παράρτημα 1, μέρος Α.4 του κανονισμού (ΕΚ) αριθ. 498/2007 της Επιτροπής (ΕΕL 120 της 10.5.2007, σ. 1).

[32] Άρθρο 25, παράγραφος 2, του κανονισμού (ΕΚ) αριθ. 1198/2006.

[33] Τα άλλα είδη συμπεριλήφθηκαν επειδή ο γάδος της Κελτικής Θάλασσας αλιεύεται στο πλαίσιο μεικτής αλιείας και άλλα είδη ενδέχεται να αλιευθούν από τις τράτες ταυτόχρονα με τον γάδο.

[34] Πηγή: Επιχειρησιακά προγράμματα και καθεστώτα παύσης των δραστηριοτήτων των κρατών μελών. Το ποσό για την Αγγλία αποτελεί μέσο όρο, καθώς το ύψος των ενισχύσεων βασίζεται σε προσφορές των αιτούντων. Παρέχεται ποσό μόνον για "10 GT", καθώς το μεγαλύτερο σκάφος το οποίο διαλύθηκε με ενίσχυση στην Αγγλία ήταν χωρητικότητας 15 GT (κανένα σκάφος δεν είχε διαλυθεί με δημόσια ενίσχυση από το ΕΤΑλ στη Σκωτία κατά τον χρόνο του ελέγχου). Συναλλαγματικές ισοτιμίες για τη Δανία, το Ηνωμένο Βασίλειο και την Πολωνία στις 31 Δεκεμβρίου 2010.

[35] Άρθρο 14, παράγραφος 1, του κανονισμού (ΕΚ) αριθ. 2371/2002 του Συμβουλίου.

[36] Άρθρο 13 του κανονισμού (ΕΚ) αριθ. 1438/2003 της Επιτροπής, της 12ης Αυγούστου 2003, για τη θέσπιση κανόνων εφαρμογής για την κοινοτική πολιτική που αφορά το στόλο όπως ορίζεται στο κεφάλαιο III του κανονισμού (ΕΚ) αριθ. 2371/2002 του Συμβουλίου (ΕΕ L 204 της 13.8.2003, σ. 21).

[37] Ετήσια έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την προσπάθεια των κρατών μελών κατά τη διάρκεια του 2008 για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών δυνατοτήτων, COM(2010) 60 τελικό της 25ης Φεβρουαρίου 2010.

[38] Στις 4 Οκτωβρίου 2010, τα δικαιώματα αυτά αντιπροσώπευαν 81891 kW και 21957 GT.

--------------------------------------------------

ΠΑΡΑΡΤΗΜΑ

ΕΚΤΕΛΕΣΗ ΤΟΥ ΕΥΡΩΠΑΪΚΟΥ ΤΑΜΕΙΟΥ ΑΛΙΕΙΑΣ ΣΤΙΣ 31 ΔΕΚΕΜΒΡΙΟΥ 2010

| Προϋπολογισμός του ΕΤΑλ | Προϋπολογισμός του άξονα προτεραιότητας 1 του ΕΤΑλ (μέτρα για την προσαρμογή των αλιευτικών στόλων) | Εκτέλεση του ΕΤΑλ πιστοποιημένη από τα κράτη μέλη στις 31.12.2010 | Εκτέλεση του άξονα προτεραιότητας 1 του ΕΤΑλ πιστοποιημένη από τα κράτη μέλη στις 31.12.2010 |

| εκατομμύρια ευρώ | εκατομμύρια ευρώ | εκατομμύρια ευρώ | εκατομμύρια ευρώ | % του προϋπολογισμού |

Κράτος μέλος | Δημόσια ενίσχυση | ΕΤΑλ | Εθνικοί πόροι | Δημόσια ενίσχυση | ΕΤΑλ | Εθνικοί πόροι | Δημόσια ενίσχυση | ΕΤΑλ | Εθνικοί πόροι | Δημόσια ενίσχυση | ΕΤΑλ | Εθνικοί πόροι | Δημόσια ενίσχυση | ΕΤΑλ | Εθνικοί πόροι |

Βέλγιο | 48 | 26 | 22 | 18 | 12 | 6 | 11 | 8 | 3 | 10 | 7 | 3 | 56 % | 58 % | 50 % |

Βουλγαρία | 107 | 80 | 27 | 11 | 8 | 3 | 4 | 3 | 1 | 0 | 0 | 0 | 0 % | 0 % | 0 % |

Τσεχική Δημοκρατία | 36 | 27 | 9 | 0 | 0 | 0 | 4 | 3 | 1 | 0 | 0 | 0 | - | - | - |

Δανία | 238 | 134 | 104 | 54 | 40 | 14 | 41 | 29 | 12 | 22 | 20 | 2 | 41 % | 50 % | 14 % |

Γερμανία | 247 | 156 | 91 | 13 | 8 | 5 | 38 | 26 | 12 | 1 | 0 | 1 | 8 % | 0 % | 20 % |

Εσθονία | 113 | 85 | 28 | 20 | 15 | 5 | 19 | 14 | 5 | 6 | 5 | 1 | 30 % | 33 % | 20 % |

Ιρλανδία | 66 | 42 | 24 | 46 | 35 | 11 | 37 | 27 | 10 | 37 | 27 | 10 | 80 % | 77 % | 91 % |

Ελλάδα | 274 | 208 | 66 | 98 | 77 | 21 | 41 | 39 | 2 | 8 | 8 | 0 | 8 % | 10 % | 0 % |

Ισπανία | 2071 | 1132 | 939 | 764 | 439 | 325 | 402 | 202 | 200 | 237 | 132 | 105 | 31 % | 30 % | 32 % |

Γαλλία | 557 | 216 | 341 | 179 | 66 | 113 | 172 | 50 | 122 | 136 | 38 | 98 | 76 % | 58 % | 87 % |

Ιταλία | 849 | 424 | 425 | 323 | 161 | 162 | 81 | 60 | 21 | 55 | 42 | 13 | 17 % | 26 % | 8 % |

Κύπρος | 39 | 20 | 19 | 10 | 5 | 5 | 12 | 6 | 6 | 3 | 1 | 2 | 30 % | 20 % | 40 % |

Λετονία | 167 | 125 | 42 | 35 | 26 | 9 | 30 | 22 | 8 | 19 | 14 | 5 | 54 % | 54 % | 56 % |

Λιθουανία | 71 | 55 | 16 | 17 | 14 | 3 | 14 | 11 | 3 | 5 | 4 | 1 | 29 % | 29 % | 33 % |

Ουγγαρία | 47 | 35 | 12 | 0 | 0 | 0 | 5 | 4 | 1 | 0 | 0 | 0 | - | - | - |

Μάλτα | 11 | 8 | 3 | 3 | 2 | 1 | 1 | 1 | 0 | 1 | 0 | 1 | 33 % | 0 % | 100 % |

Κάτω Χώρες | 121 | 49 | 72 | 45 | 17 | 28 | 33 | 10 | 23 | 28 | 8 | 20 | 62 % | 47 % | 71 % |

Αυστρία | 10 | 5 | 5 | 0 | 0 | 0 | 5 | 3 | 2 | 0 | 0 | 0 | - | - | - |

Πολωνία | 979 | 734 | 245 | 225 | 169 | 56 | 50 | 37 | 13 | 50 | 37 | 13 | 22 % | 22 % | 23 % |

Πορτογαλία | 326 | 246 | 80 | 75 | 63 | 12 | 51 | 42 | 9 | 29 | 27 | 2 | 39 % | 43 % | 17 % |

Ρουμανία | 308 | 231 | 77 | 13 | 10 | 3 | 17 | 13 | 4 | 2 | 1 | 1 | 15 % | 10 % | 33 % |

Σλοβενία | 29 | 22 | 7 | 3 | 2 | 1 | 2 | 2 | 0 | 0 | 0 | 0 | 0 % | 0 % | 0 % |

Σλοβακία | 19 | 14 | 5 | 0 | 0 | 0 | 3 | 2 | 1 | 0 | 0 | 0 | - | - | - |

Φινλανδία | 92 | 39 | 53 | 8 | 3 | 5 | 20 | 9 | 11 | 1 | 1 | 0 | 13 % | 33 % | 0 % |

Σουηδία | 105 | 55 | 50 | 23 | 14 | 9 | 28 | 16 | 12 | 17 | 10 | 7 | 74 % | 71 % | 78 % |

Ηνωμένο Βασίλειο | 247 | 138 | 109 | 74 | 40 | 34 | 12 | 6 | 6 | 6 | 3 | 3 | 8 % | 8 % | 9 % |

Σύνολο | 7177 | 4306 | 2871 | 2057 | 1226 | 831 | 1133 | 645 | 488 | 673 | 385 | 288 | | | |

Εκτέλεση (%) | | | | | | | 16 % | 15 % | 17 % | | | | 33 % | 31 % | 35 % |

--------------------------------------------------